Penduduk Palestin bantah Persidangan Manama

GAZA — Ribuan penduduk Palestin di Gaza dan Tebing Barat semalam melancarkan mogok umum dan mengadakan perhimpunan bagi membantah Persidangan Manama yang berlangsung dari 25 hingga 26 Jun, membincangkan “rancangan damai” yang dikemukakan oleh Presiden Amerika, Donald Trump.

Haluan Palestin melaporkan penduduk Palestin berhimpun di kota-kota besar termasuk Ramallah, Tulkarem, al-Khalil, Yatta, Halhoul, Nablus, Jenin dan Beit Lahm, sambil mengibarkan bendera Palestin dan membawa sepanduk mengecam persidangan di ibukota Bahrain itu.

Rancangan yang diwar-warkan sebagai “persefahaman abad ini” itu merupakan percubaan untuk mengelabui permasalahan sebenar Asia Barat, khususnya Palestin, dengan mengemukakan pakej bantuan ekonomi dan sosial sedangkan pada masa yang sama tidak memperdulikan masalah asasi berkaitan penjajahan, penindasan dan pencabulan hak penduduk Palestin.

Dalam persidangan tersebut Penasihat Kanan Amerika, Jared Kushner, dijangka membentangkan rancangan pembangunan ekonomi bernilai US$50 bilion “bagi menyelesaikan permasalahan Palestin.”


FUNGSI APLIKASI QUIZIZZ KE ARAH MEMPERKASAKAN PEMBELAJARAN DALAM TALIAN

Oleh Mohamad Naqiuddin Md Mansor

Pelaksanaan Perintah Kawalan Pergerakan (PKP) secara berperingkat bagi mengekang penularan pandemik COVID-19 mengubah landskap pendidikan negara.

Jika dahulunya proses Pengajaran dan Pembelajaran (PdP) secara bersemuka baik dari segi penyampaian mahupun penilaian berterusan, kini norma baru yang perlu diadaptasi telah menyebabkan kesemua kaedah pemindahan dan perkongsian ilmu serta pentaksiran perlu dilaksanakan secara atas talian.

Walaupun pada peringkat awalnya, kebanyakan pelajar termasuk pendidik sukar menyesuaikan diri impak kekangan yang pelbagai seperti isu akses capaian internet dan sebagainya.

Namun, kini kebanyakan daripada mereka mula belajar menyesuaikan diri.

Fakulti Pengurusan dan Perniagaan, Universiti Teknologi MARA (UiTM) Cawangan Selangor, Kampus Puncak Alam khususnya, telah mengadakan beberapa siri bengkel pemantapan kaedah pengajaran dan pentaksiran secara atas talian.

Pendidik digalakkan untuk terus berinovasi dan kreatif dalam menarik minat pelajar untuk terus mengikuti proses PdP secara lebih berkesan.

Melalui kajian Nor Aziah Abdul Majid dan Mohd Taufik Ahmed dari Institut Pendidikan Guru (IPG) Ipoh pada 2016 mendapati kaedah pembelajaran secara digital berupaya mempercepatkan pengajaran dan menjadikan proses pembelajaran berlangsung dengan lebih efektif.

Justeru, para pendidik telah mencuba pelbagai kaedah untuk memastikan penglibatan pelajar yang aktif semasa sesi PdP dijalankan. Salah satunya adalah dengan menggunakan platform pembelajaran berasaskan permainan.

Seperti kita semua sedia maklum, Kahoot! merupakan satu platform pembelajaran terkenal yang banyak digunakan dalam kelas, latihan profesional mahupun di pejabat.

Platform ini boleh diakses mengunakan komputer, tablet mahupun telefon pintar menerusi laman web rasmi kahoot.com.

Ianya membolehkan peserta menjawab beberapa pilihan jawapan kuiz secara interaktif diiringi lagu yang menarik.

Kahoot! telah diasaskan pada tahun 2012 oleh Morten Versvik, Johan Brand, dan Jamie Brooker yang menjalankan projek kerjasama dengan Professor Alf Inge Wang di Norwegian University of Science and Technology (NTNU).

Projek ini seterusnya disertai usahawan Norway bernama Åsmund Furuset.

Teknologi ini adalah projek Sarjana Morten Versvik pada tahun 2006 yang merupakan pengasas bersama dan pelajar kepada Profesor Wang.

Kahoot! telah dilancarkan dalam satu beta swasta pada Mac 2013 di SXSWedu dan pada September 2013, proses beta dibuka kepada umum, dan selepas itu pencapaian mereka sangat mengkagumkan.

Semenjak dilancarkan, aplikasi Kahoot! ini telah dimainkan oleh 3.2 bilion pemain di lebih daripada 200 negara. Sehingga kini Kahoot! memiliki lebih daripada 60 juta permainan yang dicipta untuk pelbagai topik dan subjek dalam pelbagai bahasa.

Walaubagaimanapun terdapat beberapa kelemahan yang dikenalpasti oleh penulis mengenai Kahoot.

Pertama, sekiranya Kahoot dimainkan secara langsung iaitu pemilik kuiz menayangkan di hadapan skrin, manakala peserta lain perlu menjawab mengunakan peranti masing-masing.

Ianya memberi kesukaran kepada peserta sekiranya tidak dapat melihat skrin soalan.

Selain itu juga, soalan kahoot juga hanya dibenarkan 120 character sahaja.

Alternatifnya, soalan boleh ditanya dengan soalan bertulis dalam bentuk gambar. Seterusnya, aplikasi Kahoot tidak dapat memasukkan audio dalam soalan.

Tetapi boleh dilampirkan dengan pautan youtube dan juga maksimum pilihan jawapan adalah empat jawapan sahaja serta maksimum masa menjawab hanya 240 saat (4 minit).

Selain Kahoot!, Quizizz merupakan platform pembelajaran berasasakan permainan yang membolehkan pemain menggunakan peranti masing-masing untuk menjawab soalan pilihan.

Terdapat beberapa persamaan antara kedua-dua platform ini tetapi masing-masing mempunyai sedikit perbezaan tumpuan.

Kahoot! lebih kepada pendidik di mana soalan dan jawapannya di peranti pemilik, manakala Quizziz adalah berorentasikan pelajar di mana semua maklumat dapat dipaparkan di peranti mereka. Pada pandangan penulis Quizizz mempunyai lebih banyak pilihan.

Quizziz diasaskan oleh Ankit Gupta dan Deepak Joy Cheenath pada 2015 di Bangalore, India.

Sehingga kini Quizizz dimainkan lebih 10 juta pelajar di lebih 100 negara.

Ianya mudah dicipta, menyeronokkan serta mempunyai pelbagai pilihan tetapan sesuai untuk pelbagai tujuan.

Quizizz merupakan alat pembelajaran kendiri yang membolehkan setiap pelajar meraikan pencapaian dan keupayaan masing-masing.

Walaubagaimanapun sekiranya permainan ini dimainkan secara langsung, hanya pemilik boleh menamatkan masa permainannya. Pelajar yang selesai menjawab awal perlu menunggu rakan-rakan untuk menyelesaikannya atau sehingga permainan ditamatkan.

Terdapat lima jenis soalan boleh ditanya iaitu Multiple Choice Questions, Checkbox, Fill-in-the-Blank, Poll dan Open Ended Questions.

Menariknya penguna juga boleh memasukkan suara dalam soalan. Selain itu, Quizziz juga boleh diberikan sebagai latihan kerja rumah kepada pelajar.

Pelajar memerlukan kod unik permainan dan mereka boleh menyelesaikan soalan itu pada bila-bila masa.

Tugasan kerja rumah boleh ditetapkan tarikh akhir di mana pelajar tidak lagi boleh mencuba menjawab selepas tamat tarikhnya.

Justeru, berdasarkan pengamatan penulis, aplikasi Quizizz lebih mesra pengguna dan berkesan dalam memperkasakan pembelajaran atas talian.

Secara keseluruhan, kedua-dua aplikasi ini adalah platform baik di mana penggunaannya memberikan impak yang sangat bagus dalam meningkatkan penglibatan pelajar serta dapat menganalis maklumat yang berguna tentang pelajar.

Laporan pencapaian pelajar boleh dilihat di laman web rasmi atau dimuat turun sebagai hamparan elektronik Microsoft Excel.

Kesimpulannya, setiap pendidik perlu kreatif dan inovatif dan perlu sentiasa mencari alternatif terbaik bagi memastikan proses PdP dapat dilaksanakan dengan berkesan dan mantap.

Walaubagaimanapun, setiap pendidik perlu memiliki sikap empati bagi memastikan setiap pelajar tidak terus terbeban dengan tugasan diberikan serta selesa dengan kaedah alternatif diperkenalkan. — AlHijrah Online

Penulis adalah pensyarah kanan Fakulti Pengurusan & Perniagaan Universiti Teknologi MARA (UiTM).

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


HARI KEPUTERAAN AGONG SETIAP ISNIN PERTAMA BULAN JUN

PUTRAJAYA: Kerajaan bersetuju sambutan Ulang Tahun Hari Keputeraan Rasmi Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bagi tahun 2020 dipinda dari hari Sabtu, 6 Jun kepada Isnin, 8 Jun.

Ketua Setiausaha Negara, Datuk Seri Mohd Zuki Ali berkata, kerajaan juga bersetuju mulai 2021 dan sepanjang tempoh pemerintahan Al- Sultan Abdullah, Hari  Keputeraan Rasmi Seri Paduka adalah pada Isnin pertama bulan Jun setiap  tahun.

“Hari Keputeraan Rasmi ini adalah diisytiharkan sebagai hari kelepasan am,” kata Ketua Setiausaha Negara dalam kenyataannya di sini hari ini. — AlHijrah Online


RAKYAT BOLEH PULANG KE KAMPUNG BERAYA – ISMAIL SABRI

BERA: Kerajaan masih berpegang dengan pendiriannya sebelum ini untuk membenarkan rakyat pulang ke kampung menyambut Hari Raya Aidilfitri, kata Perdana Menteri Datuk Seri Ismail Sabri Yaakob.

Malah kata Perdana Menteri beliau sendiri telah berpesan kepada mereka yang ditemuinya untuk meraikan hari raya dengan baik bersama keluarga masing-masing selepas dua tahun tidak merayakan perayaan itu di kampung susulan pelaksanaan Perintah Kawalan Pergerakan bagi membendung penularan COVID-19.

Ismail Sabri berkata beliau sendiri sebagai Perdana Menteri ‘lari daripada kebiasaan’ dengan tidak mengadakan rumah terbuka di Seri Perdana pada hari raya pertama, yang merupakan kelaziman setiap kali Aidilfitri, bagi memberi peluang kepada rakyat menyambut hari raya bersama keluarga terlebih dahulu.

“Saya sebut pada mereka (yang saya temui) bahawa anak-anak boleh balik beraya tahun ini. Saya percaya ramai yang sudah pulang ke kampung dari hari puasa pertama kerana jalan raya sesak teruk disebabkan ramai yang pulang untuk berbuka di kampung.

“Kali ini, untuk beri peluang orang balik beraya, kita mengadakan Rumah Terbuka Perdana Menteri pada 8 Mei… balik kampung dahulu beraya dengan keluarga kerana sambutan malam sebelum raya memang ditunggu-tunggu untuk bersama-sama membuat persediaan,” katanya.

Ismail Sabri yang juga Ahli Parlimen Bera berkata demikian semasa ditemui selepas menyampaikan sumbangan daripada Yayasan Petronas kepada golongan memerlukan termasuk golongan miskin, Orang Kurang Upaya (OKU), anak yatim dan ibu tunggal di Masjid Al-Muttaqin, Kampung Mengkarak di sini hari ini.

Bagaimanapun, dalam keseronokan pulang ke kampung, Perdana Menteri meminta orang ramai untuk terus melakukan kawalan kendiri walaupun banyak kelonggaran telah diberikan selepas negara memasuki Fasa Peralihan ke Endemik bermula 1 April lepas.

“Walaupun kawalan kendiri tidak diwajibkan, namun pemakaian pelitup muka masih diwajibkan. Saya berharap masing-masing boleh melakukan kawalan kendiri untuk menjaga keselamatan diri, keluarga dan orang lain walaupun tiada lagi penjarakan fizikal,” katanya.

Mengulas mengenai sumbangan itu, Ismail Sabri berkata sumbangan wang tunai yang diagihkan hari ini dan esok kepada 4,800 penerima dari sekitar Parlimen Bera adalah bagi membantu penerima membuat persiapan menyambut Aidilfitri.

Umat Islam di Malaysia dijangka menyambut Hari Raya pada 3 Mei ini dan Ismail Sabri berkata rumah terbuka di Bera akan diadakan pada 7 Mei di Dataran Kerayong di sini.–AlHijrah Online


UMAT ISLAM DIGALAK AMAL KONSEP SERU KEBAIKAN DEMI CEGAH GEJALA NEGATIF

SHAH ALAM : Masyarakat perlu diberi kesedaran bahawa konsep menyeru kepada kebaikan dan mencegah kemungkaran adalah tanggungjawab semua pihak dan ia wajib dilaksanakan supaya gejala negatif yang melanda umat Islam masa kini dapat dibendung.

Pengarah Jabatan Agama Islam Selangor (JAIS), Mohd Shahzihan Ahmad berkata bagaimanapun, konsep itu perlu dilakukan bersungguh-sungguh dengan mengaplikasikan hakikat kebenaran ilmu pengetahuan dan undang-undang.

“Kegagalan (dalam) memberi keutamaan untuk menyeru kepada kebaikan telah menyaksikan kegagalan umat Islam dalam berhadapan dengan cabaran baik daripada segi ajaran ataupun pemikiran yang jauh menyimpang dengan ajaran Islam sebenar,” katanya semasa berucap di majlis penutup Konvensyen Penguatkuasaan Undang-Undang Jenayah Syariah Negeri Selangor 2019, di sini Khamis.

Kira-kira 200 peserta antaranya daripada Jabatan Agama Islam Negeri-negeri, peguam syarie dan Badan Bukan Kerajaan hadir pada konvensyen anjuran JAIS itu, dan turut hadir ialah Ketua Hakim Syarie Jabatan Kehakiman Syariah Malaysia, Datuk Dr Mohd Na’im Mokhtar.

Tambah Mohd Shahzihan lagi, tindakan penguatkuasaan undang-undang syariah perlu dilakukan dengan tegas, professional dan berhati-hati bagi mengelakkan tercetusnya sentimen perpecahan dalam kalangan umat Islam.

“Penguatkuasaan perlu dibuat tanpa ragu-ragu, curiga dan bimbang dengan syarat ia digarisi dengan kuasa sedia ada mengikut undang-undang, kebijaksanaan dan teladan yang baik,” katanya. — BERNAMA


MALAS HADIR KURSUS PERKAHWINAN, BAKAL PENGANTIN SANGGUP BELI SIJIL DARI SINDIKET

Menghadiri kursus perkahwinan merupakan salah satu syarat untuk melengkapkan proses perkahwinan di Malaysia. Bagaimanapun, syarat ini biasanya menjadi bebanan buat bakal pengantin. Oleh sebab itu, ada segelintir pasangan mengambil jalan pintas dengan membeli sijil tersebut daripada pihak sindiket. Berita AlHijrah ada pendedahan eksklusif kegiatan ini.

Ikuti perbualan telefon wartawan kami dengan pihak yang melakukan kegiatan tidak bertanggungjawab tersebut.


MALINDO AIR GANTUNG PENERBANGAN KE TIANJIN, GUANGZHOU

KUALA LUMPUR: Malindo Air menggantung sementara waktu dua lagi penerbangan antarabangsa antara Malaysia dan China berikutan penularan wabak koronavirus.

Malindo Air dalam kenyataannya berkata, ia membabitkan penerbangan antara Kota Kinabalu – Tianjin – Kota Kinabalu berkuat kuasa 1 hingga 29 Februari manakala Johor Bahru – Guangzhou – Johor Bahru mulai 11 hingga 29 Februari ini.

Kata kenyataan itu, Malindo Air akan terus memantau keadaan di China demi kesihatan dan keselamatan penumpang dan pekerjanya.

“Kami akan sentiasa memaklumkan perkembangan terkini kepada penumpang melalui laman web,” katanya hari ini.

Malindo Air mengendalikan tiga penerbangan berjadual mingguan antara Kota Kinabalu dan Tianjin, dan tiga lagi penerbangan mingguan antara Johor Bahru dan Guangzhou.

“Penumpang yang sudah membuat tempahan yang sah untuk perjalanan antara Kota Kinabalu dan Tianjin serta antara Johor Bahru dan Guangzhou boleh menghubungi Pusat Panggilan di +603-78415388 untuk bantuan selanjutnya,” katanya.

Sebelum ini, Malindo Air mengumumkan penggantungan sementara perkhidmatan tiga kali seminggu antara Kota Kinabalu dan Wuhan berkuat kuasa 24 Januari lalu sehingga notis selanjutnya. — SINAR HARIAN


BAJET 2022: PEMBERIAN KHAS RM500 BAGI IMAM, BILAL, SIAK, GURU KAFA

KUALA LUMPUR: Pemberian khas sekali bayar atau ‘one-off’ sebanyak RM500 bagi Imam, Bilal, Siak, Noja, Marbut, Guru Takmir dan Guru Kelas Al-Quran dan Fardu Ain (KAFA).

Menteri Kewangan Senator Tengku Datuk Seri Zafrul Tengku Abdul Aziz berkata, aspek pengimarahan syiar Islam menjadi tumpuan dalam Bajet 2022.

Katanya, kerajaan telah memperuntukkan RM1.5 bilion bagi pengurusan dan pembangunan hal ehwal Islam di bawah Jabatan Perdana Menteri.

“Di bawah payung pendidikan Islam, kerajaan akan melaksana inisiatif antaranya membina sebuah Sekolah Menengah Agama di Wilayah Persekutuan Labuan dengan kos keseluruhan projek berjumlah RM 65 juta.

“Meluaskan skop pengajaran Takmir di bawah Jabatan Kemajuan Islam Malaysia (JAKIM) kepada agensi-agensi Kerajaan seperti Jabatan Penjara Malaysia, Agensi Antidadah Kebangsaan dan Jabatan Kebajikan Masyarakat dengan menambah 1,000 orang Guru Takmir,” katanya dalam pembentangan Bajet 2022, di Dewan Rakyat, di sini hari ini.

Sementara itu, kerajaan akan memperkasa wakaf sebagai instrumen agihan semula kekayaan bagi pembangunan ekonomi ummah dengan menyalurkan dana permulaan RM10 juta.

Tambahnya, dana permulaan tersebut bagi memulakan inisiatif Wakaf Halal PKS, Wakaf Pertanian dan Wakaf Bencana.–AlHijrah Online


ZULKIFLI NAK JUMPA EBIT LEW

Oleh Syed Azwan Syed Ali

KUALA LUMPUR: Menteri di Jabatan Perdana Menteri (Hal Ehwal Agama), Senator Datuk Dr Zulkifli Al-Bakri menjemput pendakwah terkenal Ebit Lew, yang kontroversi berikutan isu pemberian bantuan ketika Perintah Kawalan Pergerakan (PKP), untuk bertemu dengannya.

Zulkifli berkata pertemuan yang turut dipanjangkan kepada pihak lain yang berkaitan itu, bertujuan mencari penyelesaian terbaik bagi urusan bantuan kepada umum yang menjadi polemik rakyat, termasuk umat Islam.

Katanya, pemberian bantuan boleh dilakukan secara sembunyi atau terbuka berdasarkan kepada keadaan.

“Saya mengambil kesempatan di sini dengan mengajak semualah, kepada sahabat-sahabat kita termasuk Ebit Lew supaya boleh bertemu dengan saya untuk sama-sama kita bincang ke arah yang lebih baik lagi sebab perkara yang baik itu sudah tentu akan ada ujian dan cabaran.

“Saya harap beliau bersabar… InshaAllah, keadaan yang lebih harmoni berlaku dengan sebaik-baiknya bagi semua pihak. Kepada yang bertanya, tak puas hati, di sini mungkin (terjadi) kerana isu-isu yang tidak kita dapat selesaikan dengan baik.

“InshaAllah, mengambil semangat Ramadan Al-Mubarak dengan hati terbuka, marilah kita bermaaf-maafan. Kita buang yang keruh dan ambil yang jernih dengan niat untuk membantu saudara-saudara kita,” katanya kepada AlHijrah Online di Pusat Penyiaran Digital TV AlHijrah, Kompleks Pusat Islam di sini hari ini.

Ebit Lew menjadi kontroversi umum apabila ada pihak tidak menyenangi dan menegur pendakwah terkenal itu berhubung cara beliau menyampaikan bantuan kepada golongan susah dan menayangkannya melalui media sosial.

Video pemberian bantuan yang tular itu dikatakan tidak sesuai dan boleh menimbulkan aib pihak dibantu. Bagaimanapun, majoriti rakyat Malaysia menyokong tindakan Ebit Lew itu.

Zulkifli berkata bersedekah atau memberi bantuan secara terbuka atau sembunyi adalah dibolehkan.

“Berkenaan dengan sedekah sama ada baik secara sembunyi atau terang, masalah ini dalam al-Quran dan nas menyebut dua perkara, sama ada bersembunyi boleh atau terang-terangan pun boleh. Yang paling penting antara kedua-duanya adalah keikhlasan.

“Begitu juga jangan mengungkit-ngungkit dan menyebabkan dia (orang dibantu) merasa malu dan rasa tak selesa,” kata menteri agama itu.

Mengulas lanjut, Zulkifli berkata, bantuan secara terbuka itu seharusnya dilakukan dengan tujuan supaya kebaikan itu diikuti.

“Seolah-olah dengan sebab pemberian secara terang-terangan ini, maka dia menjadi galakan kepada yang lain. Maka ini adalah satu perkara yang baik. Sekurang-kurangnya dalam zaman sekarang ini dari segi  integriti kerana bimbang kalau buat senyap, orang akan kata bantuan tak sampai atau ambil duit itu sendiri atau seumpamanya.

“Jadi bila tunjuk walaupun secara umum, sekurang-kurangnya menafikan perasaan tak puas hati itu, maka di sini juga penting tetapi betulkan niat dan begitu juga cuba selaraskan dengan badan berautoriti supaya tidak timbul lagi perkara (syak) wasangka,” katanya.

Zulkifli juga menasihatkan kepada semua pihak, individu atau badan bukan kerajaan (NGO), berhubung dengan pihak berkuasa negeri atau persekutuan bagi memastikan bantuan dapat diselaraskan.

“Kami di JPM (Jabatan Perdana Menteri) terbuka dan sedia bekerjasama dengan ruang lingkup mematuhi SOP (Prosedur Operasi Standard) MKN (Majlis Keselamatan Negara) dan prosedurnya.

“Kita bimbang apa yang kita lakukan mungkin tidak bersamaan dengan badan berautoriti negeri masing-masing. Jadi bila kita boleh selaraskan dengan memaklumkan kepada mereka sekurang-kurangnya tindakan itu sealiran, bersekali atau bersepadu. Sasaran (bantuan) yang hendak disampaikan itu disampaikan kepada yang berhak dan yang lain juga tidak dinafikan,” katanya.

Ditanya mengenai gerak kerja Baitulmal dan badan zakat negeri ketika PKP, Zulkifli memuji pihak terbabit di atas kepedulian dan kecaknaan membantu kelompok terjejas akibat kesan COVID-19. – AlHijrah Online


PM ANWAR GULUNG KAJIAN SEPARUH PENGGAL RMK12 PETANG INI

KUALA LUMPUR: Perdana Menteri Datuk Seri Anwar Ibrahim akan menggulung perbahasan usul Kajian Separuh Penggal (KSP) Rancangan Malaysia ke-12 (RMK12) di Dewan Rakyat pada 4.30 petang ini.

“Terima kasih kepada semua Ahli Parlimen yang mengambil bahagian dalam perbahasan sejak minggu lalu dan insya-Allah saya akan menjawab persoalan yang dibangkitkan petang ini,” katanya dalam catatan menerusi Facebook hari ini.

KSP RMK12 dibentangkan Perdana Menteri pada 11 Sept lepas bermatlamatkan “Malaysia MADANI: Mampan, Sejahtera dan Berpendapatan Tinggi”, dengan memperkenalkan 17 anjakan utama sebagai pemangkin utama melalui 71 strategi dan inisiatif utama bagi menghasilkan keberhasilan yang disasarkan.

KSP RMK12 ialah jaminan teguh kerajaan dalam memenuhi tuntutan reformasi yang diharapkan rakyat, sekali gus memaknai semangat Malaysia MADANI.

Sesi perbahasan usul KSP RMK12 berlangsung selama tiga hari bermula 12 Sept lepas dan disusuli dengan penggulungan oleh kementerian berkaitan selama dua hari bermula semalam. — AlHijrah Online


KPT MINTA PENJELASAN UITM BERHUBUNG PENSYARAH HINA PELAJAR B40

KUALA LUMPUR: Kementerian Pengajian Tinggi (KPT) telah meminta pihak Universiti Teknologi Mara (UiTM) untuk menjelaskan berhubung video tular seorang pensyarah UiTM memperlekeh pelajar dari golongan B40.

Menterinya Datuk Seri Dr Noraini Ahmad menerusi ciapan di Twitter berkata, beliau telah mengambil maklum berkenaan isu serta video yang tular tersebut.

“Saya ambil maklum berkenaan isu dan video yang tular.

“Saya telah berhubung dengan pihak UiTM untuk meminta penjelasan mereka,” katanya.

Terdahulu, sebuah video tular memaparkan seorang pensyarah UiTM memperlekeh golongan B40.

Dalam video itu, pensyarah tersebut memarahi seorang pelajar kerana tidak memiliki komputer riba.–AlHijrah Online


Malaysia harus tegas kecam Israel dan Trump

KUALA LUMPUR – Malaysia wajar mengambil pendirian tegas dan
menyeluruh bukan hanya mengutuk Israel tetapi juga Amerika Syarikat
khususnya Presiden Donald Trump.

Timbalan Menteri Perumahan dan Kerajaan Tempatan, Senator Datuk Raja
Kamarul Bahrin Shah Raja Ahmad berkata, salah satu agenda utama
mesyuarat Kabinet yang berlangsung di Langkawi pada Jumaat ini ialah
membuat satu keputusan tentang provokasi Malaysia terhadap Israel.

“Saya
 rasa kalau kerajaan Malaysia nak buat satu pendirian, pendiriannya
mesti lebih menyeluruh bukan hanya mengutuk Israel tetapi juga Amerika
Syarikat.

“Hal ini kerana Amerika Syarikat yang memberi sokongan dan juga
memberi ‘peluru’ kepada Israel untuk membuat begitu banyak provokasi,”
katanya kepada Sinar Harian.

Tegasnya, jika Malaysia benar-benar
ingin melaksanakan kecaman ia bukan hanya bertumpu kepada Israel sahaja
malah penyokong kuatnya yang mendorong negara itu menjadi lebih agresif.

“Kalau
 kita (Malaysia) nak buat satu kecaman, kita mesti mengecam penyokong
kuat Israel iaitu Amerika Syarikat terutamanya Trump.

“Sebab,
beliau sendirilah yang banyak memberi sokongan dan dorongan untuk Israel
 menjadi lebih agresif, oleh itu jugalah Israel tak makan saman, mereka
buat apa yang mereka suka,” jelasnya.

Beliau menambah ini sudah
insiden kedua yang dilakukan Trump, sebelum ini pada 6 Disember 2017,
Trump telah mencipta sejarah sebagai Presiden pertama Amerika Syarikat
mengiktiraf secara rasmi Baitulmaqdis sebagai ibu negara Israel.

“Pada
 masa yang sama, beliau mengumumkan pelan memindahkan pejabat kedutaan
Amerika Syarikat dari Tel Aviv ke Baitulmaqdis,” ujarnya.

Terbaru
 pada 26 Mac 2019, Trump menandatangani pengisytiharan mengiktiraf
kedaulatan Israel ke atas wilayah Bukit Golan yang
dipertikaikan,sedangkan kawasan itu adalah wilayah sempadan dirampas
Zionis daripada Syria pada 1967.

Tindakan Trump dan Perdana
Menteri Israel, Benjamin Netanyahu yang menandatangani dokumen
pengiktirafan Bukit Golan sebagai wilayah milik Israel telah mendapat
kecaman hebat dunia Islam.

Arab Saudi mengetuai negara-negara
Islam mengutuk tindakan Trump yang mengesahkan wilayah Bukit Golan
sebagai wilayah sah Israel.

Menurut kenyataan Arab Saudi segala  usaha mengiktiraf tindakan Israel tidak mengubah sebarang fakta bahawa  Israel menceroboh secara haram. – SINAR HARIAN


REMAJA LELAKI HILANG DI TELUK SENANGIN DITEMUKAN LEMAS

IPOH: Seorang remaja lelaki yang dilaporkan hilang di Pantai Teluk Senangin, Lumut sejak semalam ditemukan lemas hari ini.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak Sabarodzi Nor Ahmad berkata mayat Muhammad Fahmi Hafizi Mohd Fadzli, 19, dijumpai pada 5.29 petang kira-kira 50 meter dari lokasi dia disyaki tenggelam.

Beliau berkata operasi mencari dan menyelamat (SAR) Muhammad Fahmi Hafizi berdepan cabaran susulan ombak besar dan hujan berterusan di lokasi kejadian, malah operasi pencarian dipecahkan kepada beberapa sektor yang merangkumi kawasan seluas 4.16 batu nautika atau 7.4 kilometer.

“Bot bomba digunakan di lokasi mangsa tenggelam dengan membuat beberapa pusingan sebagai usaha menimbulkan mangsa. Pasukan Penyelamat Di Air (PPDA) JBPM juga membuat selaman di lokasi mangsa dipercayai tenggelam.

“Mayat mangsa kemudian timbul 10 meter dari lokasi selaman pasukan PPDA,” katanya dalam kenyataan hari ini.

Sabarodzi berkata operasi SAR yang melibatkan 49 anggota daripada pelbagai agensi termasuk komuniti nelayan itu ditamatkan pada 6 petang.

Semalam, pihak bomba menerima panggilan kecemasan pada 9.58 pagi berhubung kehilangan Muhammad Fahmi Hafizi di pantai tersebut.–AlHijrah Online


14 PELAJAR, SEORANG GURU DIHANTAR KE HOSPITAL AKIBAT TUMPAHAN MERKURI

ALOR SETAR: Seramai 14 pelajar dan seorang guru Sekolah Kebangsaan (SK) Seri Kulim di Taman Berlian dekat Kulim, dihantar ke hospital selepas mengalami gejala kegatalan akibat tumpahan merkuri.

Ketua Balai Bomba dan Penyelamat (BBP) Kulim Penolong Penguasa Bomba Hamizul Azwan Hamdan, berkata pihaknya menerima panggilan kecemasan berhubung kejadian daripada pihak sekolah pada pukul 11.20 pagi.

“Seramai 11 anggota daripada BBP Kulim telah dikerahkan ke lokasi kejadian dan mendapati berlaku tumpahan merkuri di lantai bilik makmal sekolah itu.

“Akibat tumpahan itu, seramai lima pelajar lelaki dan sembilan pelajar perempuan berusia 11 tahun serta seorang guru wanita berumur 36 tahun, mengalami kegatalan di bahagian muka dan tangan,” katanya dalam satu kenyataan di sini, hari ini.

Beliau berkata tumpahan merkuri berkenaan tidak terkena secara langsung pada kesemua mangsa, tetapi mereka dihantar ke Hospital Kulim untuk rawatan lanjut akibat gejala kegatalan yang dialami.

“Kerja-kerja pembersihan telah dijalankan di kawasan yang terjejas dan operasi telah ditamatkan sepenuhnya pada pukul 12.40 tengah hari,” katanya. –AlHijrah Online


HOWARD LEE DINASIHAT BERHATI-HATI PETIK AYAT AL-QURAN, ELAK SALAH FAHAM

IPOH: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar malam tadi mengadakan pertemuan dengan Ahli Parlimen Ipoh Timur, Howard Lee Chuan How berhubung isu tafsiran sendiri terhadap ayat al-Quran.

Dalam pertemuan di Kuala Kangsar, Perak itu, Mohd Na’im menasihatkan Ahli Parlimen Dap tersebut untuk lebih berhati-hati apabila menyentuh perkara berkaitan Islam.

“Pertemuan yang sangat membina, satu persefahaman iaitu Islam tetap wajib ditegakkan di Malaysia sebagai agama Persekutuan.

“Howard Lee bersetuju dengan nasihat saya supaya lebih berhati-hati dalam mengambil petikan ayat al-Quran agar tidak menimbulkan salah faham terutama di zaman media sosial ini,” katanya dalam catatan di Facebook hari ini.

Semalam media melaporkan Mohd Na’im dijadual akan bertemu Howard bagi mendapatkan gambaran sebenar dan penjelasan dalam satu pertemuan secara harmoni.

Sebelum ini, Howard dikritik selepas video beliau memetik ayat al-Quran berhubung konsep taat kepada ulil amri dalam ayat 59 surah al-Maidah tular di media sosial. – AlHijrah Online


PERDANA MENTERI PAKISTAN DIGULINGKAN MENERUSI UNDI TIDAK PERCAYA

NEW DELHI: Perdana Menteri Pakistan Imran Khan digulingkan daripada kuasa pada malam Sabtu, menjadi ketua kerajaan terbaharu dalam sejarah 75 tahun Pakistan yang tidak dapat menghabiskan mandat lima tahun dan yang pertama disingkirkan melalui undi tidak percaya.

Dewan Perhimpunan Kebangsaan parlimen negara itu memulakan sidangnya pada pukul 10.30 pagi seperti yang diarahkan oleh Mahkamah Agung untuk mempertimbangkan usul undi tidak percaya pembangkang.

Mahkamah yang campur tangan selepas timbalan speaker Dewan Negara Qasim Khan Suri tidak membenarkan usul itu pada 3 April, berkata langkah itu adalah komplot yang disokong pihak asing untuk perubahan rejim di Pakistan.

Sepanjang hari Sabtu, ahli parlimen dari parti Tehreek-e-Insaf (PTI) Pakistan pimpinan Imran mengecam Amerika Syarikat (AS) kerana didakwa mencampuri urusan negara itu.

Wakil pakatan pembangkang daripada Pergerakan Demokratik (PDM), termasuk Liga Muslim Pakistan-Nawaz (PML-N) dan Parti Rakyat Pakistan (PPP), menuntut undian disegerakan dengan keyakinan bahawa mereka mempunyai jumlah minimum yang diperlukan iaitu 172 daripada 342 kerusi dewan untuk menggulingkan Imran.

Pengundian akhirnya dijalankan sekitar tengah malam oleh Ayaz Sadiq PLM-N di kerusi speaker selepas speaker Asad Qaiser dan timbalannya Suri meletak jawatan.

“Seratus tujuh puluh empat ahli mengundi untuk menyokong resolusi itu,” umum Ayaz.

Dalam ucapan yang disiarkan di televisyen kepada negara pada petang Jumaat, Imran yang dipilih pada 2018 dengan tegas berkata beliau tidak akan menerima “kerajaan import” dan mendakwa bahawa anggota parlimen “dibeli” untuk menukar kesetiaan parti.

Dakwaan AS campur tangan untuk menggagalkan Pakistan daripada mempunyai dasar luar bebas disebut-sebut semasa prosiding perhimpunan pada Sabtu.

“Dalam tempoh 124 tahun terakhir ini, hanya satu kuasa asing telah membuat 81 percubaan menukar rejim (di seluruh dunia). Dan sejak 1948, terdapat 61 percubaan menukar rejim. Rejim ditukar di Asia Barat, Eropah, Afrika dan Amerika Latin,” kata Hammad Azhar, yang berkhidmat sebagai menteri tenaga dalam pentadbiran yang dijatuhkan itu.

“Hari ini percubaan menukar rejim sedang dilakukan di negara ini, dan kita ada buktinya,” tambah beliau. Sejarah hubungan AS-Pakistan yang tidak mesra menjadikan rakyat Pakistan waspada terhadap campur tangan Amerika dalam hal ehwal dalaman.

“Mereka telah cuba memusnahkan setiap negara Islam,” kata Shireen Mazari, yang berkhidmat sebagai menteri hak asasi manusia dalam kabinet Imran.

Dengan berkata ia merupakan konspirasi luar, beliau meminta usul itu ditolak.

Seorang lagi menteri kabinet Imran, Menteri Luar Shah Mahmood Qureshi pula menegaskan bahawa Jawatankuasa Keselamatan Negara (NSC) Pakistan, yang merangkumi menteri-menteri utama dan kepimpinan tertinggi tentera, memandang serius terhadap dakwaan campur tangan AS.

Mengenai lawatan Imran pada Februari ke Moscow, Qureshi berkata penasihat keselamatan negara AS menghubungi rakan sejawatannya dari Pakistan dengan mesej “Jangan pergi.”

Beliau mempersoalkan bagaimana sesebuah negara berdaulat boleh dihalang daripada melakukan lawatan dua hala.

Bagaimanapun, pemimpin pembangkang lebih berminat untuk mengundi tanpa melengahkan usul undi tidak percaya.

“Di bawah perintah Mahkamah Agung,  sidang ini dijalankan untuk satu tujuan, iaitu meneruskan pengundian,” kata pemimpin PML-N Shehbaz Sharif.

Shehbaz mendapat sokongan pakatan anti-Imran sebagai calon perdana menteri Pakistan yang seterusnya, dengan tentera mempunyai pengaruh besar dalam perkara-perkara utama.

“Kita tidak akan membalas dendam terhadap sesiapa,” katanya selepas usul itu diluluskan di dalam dewan.

“Saya ingin mengucapkan tahniah kepada Pakistan dan dewan ini kerana buat pertama kalinya di Pakistan undi tidak percaya telah berjaya dan kita telah mencipta sejarah,” kata pemimpin PPP Bilawal Bhutto Zardari. Bapanya bekas presiden Pakistan Asif Zardari turut hadir di sisinya dalam dewan itu.

Pemimpin PTI, bagaimanapun, percaya penentangan anti-AS Imran dan kempennya untuk membina Pakistan yang lebih kuat dan berdikari, berpegang pada prinsip Islam, menjana lebih banyak sokongan orang ramai.

Parti itu merancang untuk mengadakan protes di seluruh negara pada petang Ahad.–AlHijrah Online


KEMATIAN TAUFAN PHANFONE DI FILIPINA MENINGKAT 41 ORANG

MANILA – Angka
kematian akibat Taufan Phanfone yang melanda Filipina sejak Rabu lalu meningkat
kepada 41 orang, manakala puluhan ribu mangsa lagi masih berada di pusat
pemindahan, kata pihak berkuasa tempatan semalam.

Taufan Phanfone yang
meninggalkan Filipina semalam telah menghancurkan beberapa pulau di Visayas
termasuk destinasi pelancongan yang popular dan jumlah kerosakan dianggarkan
meningkat selepas penilaian dijalankan.

Jurucakap agensi
bencana kebangsaan, Mark Timbal berkata kepada AFP, jumlah mangsa korban
terkini meningkat kepada 41 daripada 28 kelmarin termasuk tiga kru bot yang
maut selepas kapal mereka terbalik akibat angin kencang, seorang anggota polis
yang terkena renjatan elektrik dan seorang lelaki yang ditimpa pokok yang
ditebang.

Penduduk dan pihak
berkuasa melakukan kerja-kerja pembersihan selepas Taufan Phanfone membadai
Filipina sejak Rabu lalu. – Foto AFP

“Kami masih mencari 12 mangsa yang hilang dan berharap tiada lagi angkat kematian yang meningkat selepas ini,” katanya.

Laporan terbaharu
agensi bencana itu menunjukkan lebih 1.6 juta orang terjejas selepas lebih
260,000 kediaman mereka rosak dan memaksa hampir 100,000 orang melarikan diri
ke tempat perlindungan kecemasan.

Kerajaan turut menganggarkan
bahawa Taufan Phanfone itu telah menyebabkan sektor pertanian dan infrastruktur
musnah dengan nilai kerosakan dianggarkan $21 juta. – SINAR HARIAN


BANJIR BESAR JEJAS 200,000 DI SUDAN SELATAN

ANKARA: Banjir besar yang tidak pernah berlaku di Selatan Sudan menjejaskan 200,000 individu di daerah Maban, termasuk pelarian, demikian kata Suruhanjaya Pertubuhan Bangsa-Bangsa Bersatu Untuk Pelarian (UNHCR) semalam.

Terletak di utara wilayah Nile, kawasan terjejas menempatkan lebih 150,000 pelarian.

“Pelarian dan penduduk Sudan Selatan melarikan diri dari rumah mereka, membawa barangan dan dilihat berkumpul di kawasan yang selamat,” kata Adan Ilmi, jurucakap UNHCR Selatan Sudan, yang dipetik agensi berita Anadolu.

“Banjir menenggelamkan banyak kawasan serta menyebabkan akses kemanusiaan sukar. Sekolah di wilayah itu juga ditutup,” kata Adan di dalam laporan di laman web UNHCR.

UNHCR dan rakan kerjasamanya menilai situasi di kem pelarian di Maban dan komuniti sekitar.

“Antara keperluan utama ketika ini ialah khemah kecemasan, makanan, minuman dan keperluan sanitasi.

“Pelarian dan komuniti tempatan memerlukan sokongan antarabangsa ketika berdepan banjir terburuk itu,” katanya.

Menurut laporan, Selatan Sudan ketika ini telah menempatkan 300,000 pelarian, terutamanya dari wilayah Blue Nil4 dan Kordofan.

Kira-kira 1.5 juta pula menjadi pelarian dalaman di negara yang baru menemui sumber minyak. — Terjemahan AlHijrah Online


AHMAD ZAHID DILEPAS TANPA DIBEBASKAN DARIPADA 47 PERTUDUHAN

KUALA LUMPUR: Mahkamah Tinggi di sini hari ini memutuskan untuk melepaskan tanpa membebaskan (DNAA) Timbalan Perdana Menteri Datuk Seri Dr Ahmad Zahid Hamidi daripada semua 47 pertuduhan pecah amanah, rasuah, dan pengubahan wang haram yang berkaitan dengan dana Yayasan Akalbudi.

Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

“Mahkamah ini membuat keputusan untuk melepaskan tanpa membebaskan. Sebelum saya tangguhkan, saya ingin menyatakan di sini bahawa, apa sekalipun kuasa Peguam Negara di bawah Perkara 145 (3) Perlembagaan Persekutuan dan Seksyen 254 Kanun Acara Jenayah untuk memulakan dan menarik balik pertuduhan pada bila-bila masa sebelum penghakiman dibuat, tidak boleh dipersoalkan.

“Andainya pihak pendakwaan memutuskan dalam masa terdekat bahawa mereka tidak akan meneruskan pendakwaan, bahawa banyak masa kehakiman yang barharga akan terbuang di samping membazirkan banyak wang pembayar cukai, dan dengan ini, mahkamah ditangguhkan,” katanya.

Ahmad Zahid sebelum ini telah menghantar surat representasi setebal 200 muka surat kepada Pejabat Peguam Negara (AGC) sebagai asas pertimbangan supaya pertuduhan terhadapnya digugurkan.

Surat representasi pertama dikemukakan pada Januari lepas, manakala yang terbaru, lengkap dengan fakta dan bukti baharu, dihantar kepada AGC pada Februari.

Hakim Sequerah berkata pihak pendakwaan dalam melaksanakan kuasanya mengikut Perkara 145 (3) Perlembagaan Persekutuan dan di bawah Seksyen 254 Kanun Acara Jenayah, memutuskan untuk menarik balik 47 pertuduhan terhadap tertuduh.

“Pihak pendakwaan bagaimanapun memohon DNAA, mereka ada beberapa sebab untuk ini, tetapi tidak terhad kepada keperluan untuk menyiasat lebih lanjut mengenai pertuduhan yang dikenakan, dan bahawa suruhanjaya siasatan diraja akan dimulakan berhubung kandungan sebuah buku bekas Peguam Negara (Tan Sri Tommy Thomas).

“Pihak pembelaan bagaimanapun membantah DNAA, sebaliknya memohon supaya mahkamah memberikan keputusan dilepas dan dibebaskan (DAA),” katanya.

Hakim Sequerah berkata perintah DNAA telah diputuskan, susulan penubuhan Suruhanjaya Siasatan Diraja bagi meneliti dakwaan yang terkandung dalam memoir kontroversi Thomas, terutamanya berhubung dengan dakwaan berkaitan pendakwaan terpilih.

“Representasi adalah setebal kira-kira 200 muka surat, dan adalah wajar untuk pemeriksaan lanjut dijalankan,” kata Sequerah.

Beliau seterusnya berkata kes itu bermula pada November 2019, dan perbicaraan telah berlangsung selama 77 hari dengan 114 saksi dipanggil untuk memberi keterangan.

“Sehubungan itu saya memutuskan supaya tertuduh dilepas tanpa dibebaskan,” katanya.

Terdahulu, Mohd Dusuki Mokhtar berkata beliau mendapat arahan daripada peguam negara untuk tidak meneruskan prosiding ini.

Beliau memohon supaya kes itu diklasifikasikan sebagai DNAA kerana Suruhanjaya Pencegahan Rasuah Malaysia (SPRM) masih menyiasat perkara berkenaan dan pihak pendakwaan perlu menyemak hasil siasatan.

Selain itu, beliau berkata pihak pembelaan juga telah memanggil 15 saksi setakat ini.

Peguam Ahmad Zahid, Datuk Hisyam Teh Poh Teik pula kemudiannya memohon supaya mahkamah membebaskan dan membebaskan anak guamnya mengikut Seksyen 254 Kanun Acara Jenayah.

“Yang Arif, kes ini berada di peringkat pembelaan, dan sejumlah 15 saksi telah beri keterangan sehingga kini, dan sekarang AGC memutuskan untuk menyemak semula dan menyiasat lebih lanjut kes ini. Kes ini telah membelenggu anak guam saya sejak 2018.

“Pihak AGC sendiri tidak mahu meneruskan kes itu, justeru anak guam saya mesti dibebaskan sepenuhnya,” kata Hisyam sambil menambah adalah tidak adil sekiranya Ahmad Zahid tidak diberikan pembebasan sepenuhnya.

Bagi pertuduhan pecah amanah, Ahmad Zahid didakwa menggunakan dana itu untuk membuat enam pembayaran bagi penggunaan kad kredit peribadinya, polisi insurans dan lesen kenderaan peribadinya, pemindahan wang ke firma guaman dan sumbangan kepada Persatuan Bola Sepak Polis Diraja Malaysia.

Beliau dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Jan 2014 dan 23 Dis 2016.

Pertuduhan mengikut Seksyen 409 Kanun Keseksaan itu boleh membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Ahmad Zahid juga didakwa dengan lapan pertuduhan menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG, membekalkan cip pasport, dan dilantik sebagai pengendali pusat sehenti visa migran, masing-masing di Pakistan dan Nepal.

Beliau dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018. Pertuduhan mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009.

Beliau yang juga Presiden UMNO, turut berdepan dengan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini, antara 29 Mac 2016 dan 11 April 2018. — AlHijrah Online


ROKET DITEMBAK DI SEMPADAN IRAQ

BAGHDAD: Sebuah roket Katyusha ditembak berhampiran Lapangan Terbang Antarabangsa Baghdad Iraq semalam. Tiada mangsa cedera dalam insiden terbabit, menurut kenyataan rasmi Kementerian Dalam Negeri.

Memetik sumber berita Xinhuanet, serangan tersebut berlaku pada malam berhampiran perumahan pangkalan tentera Amerika Syarikat berdekatan lapangan terbang di pinggir baya darat bandar itu, tambahnya tanpa memberi butiran lanjut.

Pegawai polis di lapangan terbang memberitahu, dia mendengar letupan pada malam kejadian dan kemudian mendapat tahu bahawa sebuah roket Katyusha ditembak di kawasan lapangan terbang.

Bagaimanapun, pegawai itu mengesahkan, serangan tidak menjejaskan penerbangan.

Dua hari lalu, empat roket Katyusha telah ditembak mengenai pangkalan tentera berhampiran lapangan terbang dan mencederakan enam anggota tentera, menurut kenyataan media.

Pangkalan perumahan tentera A.S di seluruh Iraq dan Zon Hijau di Baghdad sering menjadi sasaran serangan mortar dan roket pemberontak.

Lebih 5,000 askar A.S. telah ditempatkan di Iraq untuk menyokong tentera negara itu dalam pertempuran melawan militan Daesh, terutamanya untuk menyediakan latihan dan khidmat nasihat.

Tentera Iraq merupakan sebahagian daripada gabungan antarabangsa diketuai A.S. yang sedang melakukan serangan udara terhadap Daesh di Iraq dan Syria.

Demonstrasi besar-besaran terus berlangsung di Baghdad dan bandar-bandar lain di tengah dan selatan Iraq sejak awal Oktober yang menuntut reformasi menyeluruh, bertanggungjawab bagi isu rasuah, memperbaiki perkhidmatan awam dan peluang pekerjaan — Terjemahan AlHijrah Online


REMAJA LEMAS KETIKA AMBIL BOLA DALAM SUNGAI

KUALA LUMPUR: Seorang remaja lelaki yang dilaporkan hilang selepas terjatuh ke dalam sungai semasa dia cuba mengambil bola petang semalam, ditemukan mati lemas di Jalan Bukit Lanchong, Kampung Bukit Lanchong, hari ini.

Mayat Wan Mohamad Hafiq Wan Ismail, 13, ditemukan terapung pada 8.21 pagi ini, kira-kira 2 kilometer dari lokasi dia dilaporkan terjatuh.

Pengarah Jabatan Bomba dan Penyelamat Selangor Norazam Khamis berkata bomba yang menerima laporan mengenai kejadian itu pada pukul 4.56 petang, melakukan pemantauan di lokasi terlibat, sebelum operasi mencari dan menyelamat diserahkan kepada Pasukan Penyelamat di Air.

“Hari ini pencarian dilakukan menggunakan dua bot bermula pukul 8 pagi, dan kira-kira 20 minit kemudian mayat remaja itu ditemukan terapung kira-kira 2 kilometer dari lokasi dia dipercayai terjatuh,” katanya ketika dihubungi hari ini.

Norazam berkata mayat dibawa ke Pusat Kawalan Bomba dan diserahkan kepada pihak polis untuk tindakan selanjutnya. –AlHijrah Online


Korban ribut di Filipina cecah 126 orang

Angka korban jiwa akibat ribut yang melanda Filipina sejurus selepas Krismas meningkat kepada 126 orang, menurut pihak berkuasa pada Ahad (6 Jan), yang turut menambah punca utama kematian adalah kejadian tanah runtuh yang disebabkan hujan lebat.

Ribut melanda tengah dan timur kepulauan Filipina pada 29 Disember dan mengakibatkan banjir dan tanah runtuh. Lebih 100 orang maut di wilayah pergunungan Bicol di tenggara Manila, menurut para pegawai bencana wilayah itu.

Meskipun wilayah Bicol sering dilanda taufan, ramai tidak mengambil langkah berjaga-jaga kerana ribut tidak cukup kencang untuk diklasifikasi sebagai taufan dalam sistem amaran ribut pemerintah, menurut para pegawai pertahanan awam tempatan.

Para pegawai juga berkata ramai penduduk keberatan untuk meninggalkan rumah mereka semasa musim cuti Krismas.


KERAJAAN HALANG SEMENTARA KEMASUKAN WARGA CHINA DARI WUHAN, WILAYAH SEKITAR HUBEI

KUALA LUMPUR: Kerajaan Malaysia mengambil keputusan untuk menggantung sementara semua kemudahan imigresen iaitu eNTRY (kemudahan tanpa visa), Visa Semasa Ketibaan (Visa on Arrival), e-visa dan visa manual kepada rakyat negara China dari Bandar Wuhan dan Wilayah Hubei di kelilingnya, berkuatkuasa serta merta.

Menurut kenyataan Pejabat Perdana Menteri dikeluarkan hari ini, keputusan itu dibuat selepas mengambil kira perkembangan terkini kes jangkitan novel koronavirus 2019 (2019-nCoV) di negara China, khususnya di Wilayah Hubei.

“Kemudahan imigresen ini akan diberikan semula setelah keadaan kembali normal.

“Wisma Putra akan menyelaras pelaksanaan keputusan ini bersama pihak Kerajaan China,” kata kenyataan Pejabat Perdana Menteri itu.

Kenyataan itu juga menegaskan peringatan kerajaan kepada semua pihak agar tidak menyebarkan maklumat tidak sah atau palsu berkenaan novel koronavirus ini yang boleh menyebabkan ketidaktenteraman awam.

Sejak timbulnya kes jangkitan novel koronavirus 2019 di negara China minggu lalu, Kerajaan Malaysia mengikut prosedur-prosedur ditetapkan oleh Pertubuhan Kesihatan Sedunia (WHO) dan mendapat nasihat pakar-pakar untuk menghadapi dan membendung jangkitan ini dari merebak dengan meluas.

“Pemantauan dibuat dari semasa ke semasa. Pelbagai pihak sedang melakukan usaha yang terbaik untuk mencegah sebarang penularan,” kata kenyataan itu. — AlHijrah Online


SULTAN SELANGOR SEDIH, KECEWA TERPAKSA HADKAN FUNGSI MASJID DAN SURAU

SHAH ALAM: Sultan Selangor, Sultan Sharafuddin Idris Shah Alhaj menzahirkan rasa dukacita baginda terhadap dua perkara susulan daripada penularan wabak COVID-19 yang masih membimbangkan di Malaysia khususnya di Selangor.

Menurut kenyataan media Sultan Selngor hari ini, perkara pertama yang mendukacitkan baginda melibatkan had fungsi masjid dan surau.

“Baginda sedih dan kecewa kerana terpaksa memutuskan untuk terus mengehadkan fungsi masjid-masjid dan surau di seluruh negeri Selangor.

“Sultan Selangor ingin menegaskan bahawa masjid di Selangor tidak pernah ditutup dan bukan sesuatu yang mudah untuk baginda menitahkan agar masjid-masjid mengehadkan kehadiran jemaah untuk menunaikan solat-solat fardu dan solat Jumaat,” kata kenyataan dikeluarkan Istana Alam Shah.

Jelas kenyataan tersebut sebarang keputusan berkaitan had fungsi masjid dan surau diambil setelah meneliti dan memantau dengan terperinci data dan statistik penularan wabak COVID-19 di Selangor.

Perkara kedua yang menyedihkan baginda apabila melihat peningkatan angka-angka kematian akibat wabak COVID-19 di seluruh Selangor.

Sehingga 9 Julai 2021, Selangor telah merekodkan sejumlah 1,933 kematian (28 kematian pada 9 Julai 2021 sahaja), dengan 4,400 kes jangkitan harian baharu.

“Apa yang lebih membimbangkan baginda, pada akhir Jun 2021, data menunjukkan kematian di kalangan bangsa Melayu di Negeri Selangor mencecah 855 orang, iaitu lebih daripada separuh daripada jumlah 1,571 kematian ketika itu.

“Beberapa minggu sebelum bulan Ramadan lalu misalnya, apabila kelonggaran diberikan untuk aktiviti ibadat dilakukan di masjid-masjid, kadar jangkitan terus merebak sehingga mewujudkan beberapa kluster baharu di masjid dan surau di negeri Selangor,” kata kenyataan tersebut.

Jelas kenyataan itu lagi, Sultan Selangor kesal kerana meskipun pelaksanaan pematuhan SOP dikawal dan diperketat di masjid-masjid, namun penularan wabak berbahaya ini terus mengganas.

“Baginda sendiri tidak sanggup lagi untuk melihat visual-visual memilukan yang memaparkan kesedihan waris keluarga kerana tidak berkesempatan menziarah di hospital dan menghantar jenazah ke tanah perkuburan.

“Disebabkan itu, sehingga hari ini, walaupun berat hati, Baginda masih berpendirian bahawa aktiviti keagamaan di masjid dan surau mesti dihadkan khususnya solat berjemaah, demi keselamatan seluruh umat Islam di negeri Selangor yang baginda kasihi,” kata kenyataan tersebut.

Baginda menegaskan, kesan daripada penularan wabak COVID-19 adalah berbeza bagi setiap negeri, justeru perbandingan tidak boleh dibuat secara kasar.

Titah Baginda, sekiranya jumlah kes jangkitan baharu terus menurun dan jumlah peratusan pemberian vaksin berbanding jumlah populasi terus meningkat, masjid dan surau akan kembali dibuka seperti biasa.

“Sehingga itu terjadi, baginda mahu seluruh umat Islam di Negeri Selangor terus menunaikan solat dan beribadat di rumah serta tidak putus memanjatkan doa ke hadrat Allah S.W.T agar menghapuskan wabak berbahaya ini.

“Di kesempatan ini, baginda ingin menasihatkan umat Islam agar kekal tabah dan bersabar kerana wabak ini adalah satu ujian dan dugaan supaya kita sentiasa mengingati kebesaran Allah S.W.T,” — AlHijrah Online


WATER SAFETY: BOTOL, TALI BOLEH SELAMATKAN NYAWA!

Kita harus terima hakikat bukan semua orang
boleh berenang! Tapi apa yang boleh dilakukan untuk mengurangkan risiko lemas
atau menyelamatkan orang lemas.

Ramai tidak menyedari, botol kosong atau tali,
jika tahu caranya mampu mengubah keadaan jika kita berada dalam situasi
kecemasan.

Ini antara tips keselamatan air atau water safety yang dikongsikan Pengarah
Kejurulatihan Akademi Aquaputra Malaysia, Dollah Said dengan kakitangan TV
AlHijrah di Pusat Penyiaran Digital TV AlHijrah di sini pagi ini.

“Botol kosong ini jika diletakkan di bawah ketiak boleh menyebabkan kita terapung. Ini tips mudah yang kita boleh ajarkan pada anak-anak kita.

“Jika berlaku situasi cemas, anak-anak kita tahu botol boleh terapung, boleh selamatkan nyawa kita jika kena caranya,” katanya yang mempunyai lebih 25 tahun pengalaman dalam keselamatan air.

Dollah yang juga lifeguard bertauliah juga
menasihatkan supaya kita membawa tali jika mahu mengikuti aktiviti air sama ada
di kolam, lata, sungai atau laut.

Katanya, membawa atau menyediakan kayu atau
batang panjang yang boleh digunakan menyelamatkan individu lemas boleh mengubah
keadaan sepertimana tali boleh dilontarkan kepada mangsa lemas.

“Ukuran tali yang sesuai adalah 15 meter panjang, jenis nylon pun boleh, orang kita panggil tali kambing (tali biasa),” kata Dollah menjelaskan ukuran itu adalah standard tali yang boleh digunakan untuk menyelamatkan mangsa di kolam.

Ini kerana ukuran kolam mengikut standard
adalah 50 meter panjang dan 25 meter lebar dan ukuran itu mampu meliputi radius
mangsa lemas di tengah-tengah kolam dari mana-mana penjuru.

Jika sebelum ini, kita menganggap teknik
berenang dan tunda (swim and tow) sebagai teknik popular menyelamatkan mangsa,
Dollah berkata, teknik itu hanya dilakukan jika tiada pilihan kerana ia boleh
mengundang maut jika gagal dilaksanakan dengan sempurna.

“Apa-apapun tidak boleh ada body contact dengan mangsa lemas kerana mereka mungkin menarik kita ke dalam air, hanya penyelamat berpengalaman boleh melakukan teknik berenang dan tunda atau menjadikannya pilihan terakhir (berenang dan tunda),” katanya.

Teknik terbaik untuk menyelamatkan mangsa
adalah menghulurkan kayu atau sesuatu yang boleh dicapai mangsa lemas,
melontarkan tali dan membuat rantaian manusia dengan persediaan  cukup.

“Jika orang lemas pertama sekali kita boleh jerit minta tolong, mencari lifeguard dan membuat panggilan kecemasan. Jika orang lemas diselamatkan kita boleh memberi bantuan CPR jika tahu dan ini boleh menyelamatkan nyawa,” katanya.

Dollah berkata mengetahui teknik asas
keselamatan air adalah penting walaupun seseorang itu tidak tahu berenang.

“Tapi adalah lebih baik jika kita belajar berenang kerana semua orang boleh berenang jika dia mahu. Yang penting kena ada water confidence dan jangan panik,” katanya menamatkan sesi perkongsian dengan kakitangan AlHijrah.

Dollah dan tim Akademi Aquaputra Malaysia turut
mengadadakan sesi praktikal menyelamatkan mangsa lemas menggunakan lontaran
tali, teknik mengendalikan mangsa lemas ketika berenang dan tunda serta
mengenali beberapa peralatan asas keselamatan air termasuk jaket keselamatan
dan pelampung. – AlHijrah Online/Syed Azwan Syed Ali


AN OPEN LETTER TO HEALTH MINISTER: A REAL INVESTMENT IN PUBLIC HEALTH

It was 5.37 pm when the Minister of Finance announced in the 2020 Budget that RM60mil had been allocated for the Pneumococcal vaccine to be included into the National Immunisation Programme (NIP).

While it mattered little to the masses who were more focused on whether toll rates or SST will be abolished, that moment in time marked the end of a 15-year struggle for paediatricians and parents who have been demanding for better health protection for all children.

On behalf of all Malaysians, we would like to thank the government for this gift of health.

Having the pneumococcal vaccine included into the NIP means making it available to all children for free. Currently, only families can afford it at private clinics/hospitals, with each jab costing over RM300, amounting to over RM1,000 for the full course.

Once the pneumococcal vaccine is available to all children, we can expect these cumulative benefits over the next five years:

Reduction in Invasive Penumococcus Disease (IPD) cases: 1,920 Reduction in pneumonia cases: 58,677 Reduction in cases of otitis media (middle ear infection): 322,228

That’s not all. A recent study has shown that the government stands to reduce direct and indirect savings in medical costs amounting to US$119.3 million over five years.

Children will have fewer sick days, which mean they will have less interruption in education, and increased productivity among parents when they don’t have to take leave to care for ill children.

And don’t forget that illness is a real financial burden to families. Having one sick child means parents have to skip work, and spend more on transport and food when their daily routine is disrupted. These will affect the overall productivity of the country.

Lastly, the pneumococcal vaccine will protect the vulnerable  (such as children with disabilities and those who cannot be vaccinated), as well as the elderly population, with pneumonia being the main cause of death among Malaysians aged above 60.

We thank the honorable Minister of Health for making this his legacy, and fulfilling the election promise of GE14.

Health is the biggest wealth, without which none of the other budget allocations can be utlised.

If we’re serious about providing equality for all, healthcare is where it must begin.

Chan Li JinHealth Activist,MyHealth Outreach

Dato’ Dr Musa Nordin, Consultant Paediatrician & Neonatologist,Damansara Specialist Hospital


PENGURUS MADRASAH DITUDUH LAKUKAN GANGGUAN SEKSUAL

KOTA BHARU: Seorang pendakwah didakwa di Mahkamah Majistret Kota Bharu hari ini, kerana melakukan kelucahan melampau terhadap seorang lelaki di sebuah hotel pada Rabu lalu.

Tertuduh yang juga pengurus madrasah, Syamsul Zaman Sukri, 32, bagaimanapun mengaku tidak bersalah dan mohon dibicarakan ketika pertuduhan dibacakan di hadapan Majistret Mohamad Ibrahim Mohammad Ghulam.

Pendakwaan dilakukan Timbalan Pendakwa Raya, Muhammad Shahril Ramli dan tertuduh diwakili peguam Siti Atikah Abdul Halim.

Menurut pertuduhan, tertuduh yang dikenali sebagai ‘ustaz budak’ didakwa melakukan kelucahan melampau terhadap seorang lelaki berusia 30 tahun.

Syamsul dituduh mencium pipi serta menggeselkan kemaluan pada peha dan memegang kemaluan mangsa di sebuah bilik hotel disini, pada jam 1.15 pagi, 16 Disember lalu.

Tertuduh didakwa mengikut Seksyen 377D Kanun Keseksaan yang membawa hukuman penjara maksimum dua tahun jika disabit kesalahan.

Terdahulu peguam tertuduh memohon jaminan minimum ditawarkan kerana tertuduh seorang pengusaha madrasah di Machang yang perlu menguruskan 150 pelajarnya.

Mahkamah kemudiannya menawarkan jaminan sebanyak RM3,000 dengan seorang penjamin dan menetapkan 21 Januari sebagai tarikh sebutan semula untuk serahan dokumen.

Wang jaminan berkenaan dibayar oleh ahli keluarga tertuduh.—AlHijrah Online


COVID-19: 135 PULIH, 45 POSITIF DAN SATU MAUT DIREKODKAN HARI INI

PUTRAJAYA: Sebanyak 135 kes yang telah pulih dan dibenarkan discaj dilaporkan hari ini, tiga kali ganda daripada kes baharu disahkan COVID-19 iaitu 45 kes setakat 12 tengah hari, kata Ketua Pengarah Kesihatan Datuk Dr Noor Hisham Abdullah.

Menurutnya, jumlah kumulatif kes yang telah pulih sepenuhnya dan telah discaj daripada wad adalah sebanyak 4,702 kes iaitu 73.15 peratus daripada jumlah keseluruhan kes.

Katanya bagi jumlah kes positif COVID-19 pula mencatatkan 6,428 kes dengan jumlah kes aktif dengan kebolehjangkitan COVID-19 adalah 1,619 kes dengan mereka telah diasingkan dan diberi rawatan.

“Daripada 45 kes baharu yang dilaporkan hari ini, satu kes import dilaporkan. Ini bermakna kes penularan tempatan adalah sebanyak 44 kes, dengan satu kes telah dikesan daripada kluster dan lokaliti di bawah Perintah Kawalan Pergerakan Diperketatkan (PKPD),” katanya dalam sidang media harian perkembangan COVID-19 di sini, hari ini. — BERNAMA


MAHKAMAH TARIK HAK PENJAGAAN KANAK-KANAK OKU YANG DIDERA

Seorang kanak-kanak Orang Kurang Upaya (OKU) Sindrom Down berusia 13 tahun yang melecur di beberapa anggota badan dipercayai akibat didera penjaganya kini di bawah jagaan Jabatan Kebajikan Masyarakat (JKM).

Menteri Pembangunan Wanita, Keluarga dan Masyarakat, Datuk Seri Rina Harun berkata tindakan lanjut telah dibuat termasuk memberhentikan hak penjagaan kanak-kanak tersebut.

Saksikan laporan Berita AlHijrah siaran 8 Julai 2021. — AlHijrah Online


PERTAMA KALI ATM DITEMPATKAN DI PENGINAPAN JEMAAH TH, TIADA FI BAGI PELANGGAN BANK ISLAM

MAKKAH: Lembaga Tabung Haji (TH) buat pertama kalinya menempatkan mesin pengeluaran wang automatik (ATM) di penginapan jemaah Malaysia di Makkah.

Perkhidmatan yang dikecualikan fi sepanjang musim haji untuk pelanggan Bank Islam itu memudahkan jemaah untuk mengeluarkan wang tanpa perlu berjalan jauh.

Menurut Ketua Rombongan Haji Malaysia Datuk Seri Syed Saleh Syed Abdul Rahman, mesin milik Alinma Bank itu diletakkan di Abraj Al-Janadriyah dengan kebenaran Bank Negara Arab Saudi bagi menambah baik perkhidmatan TH kepada jemaah.

“Perkara ini tanda TH sentiasa mencari jalan untuk menambah baik perkhidmatan TH kepada jemaah haji.

“Penyediaan ATM ini satu lipatan sejarah kerana ia kali pertama disediakan di dalam bangunan penginapan jemaah haji Malaysia,” katanya kepada media Malaysia di Makkah.

Jelas Syed Saleh, Bank Islam akan menanggung fi pengeluaran sebanyak 10 Riyal untuk pelanggannya manakala jemaah yang menggunakan bank lain masih dikenakan caj pengeluaran.

Sebelum ini jemaah perlu berjalan kira-kira 750 meter ke ATM terdekat iaitu di Menara Safwah berhampiran Masjidil Haram.

Syed Saleh berkata permohonan untuk menempatkan ATM itu telah dibuat sejak 2018 bagi memudahkan warga emas selain mengelakkan jemaah banyak terdedah kepada cuaca panas. – AlHijrah Online


‘KEPADA ALLAH SAYA BERSERAH’ – ZULKIFLI

KUALA LUMPUR: “Kepada Allah saya berserah, kepada-Nya jua saya memohon pertolongan,”

Demikian ungkapan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri dalam hantaran di Facebook rasminya selepas disahkan positif COVID-19.

Beliau turut memohon maaf atas kelemahan dan kekurangan dirinya.

“Saya mohon maaf atas sebarang bentuk kelemahan dan kekurangan daripada diri saya.

“Insya-Allah, bantuan Mus’adah Khas Siswa Siri 2 yang saya janjikan semalam kepada siswa yang terkandas, tetap akan diteruskan oleh agensi-agensi agama di bawah saya.

“Program-program Musa’adah COVID-19 yang telah diaturkan, akan terus dijalankan seperti biasa di seluruh Malaysia,” kata Zulkifli.

Kesemua program tersebut katanya perlu diteruskan kerana ramai yang memerlukan bantuan kewangan, barangan asas, makanan dan lain-lain dalam tempoh yang getir ini.

“Saya sayang anda semua. Patuhi semua SOP yang dikeluarkan oleh Kementerian Kesihatan Malaysia dan Majlis Keselamatan Negara di mana jua anda berada,” katanya. — AlHijrah Online / Zaim Zamani


COVID-19: 57 KES POSITIF, TIADA KEMATIAN

PUTRAJAYA: Sebanyak 57 kes positif COVID-19 baharu yang dilaporkan hari ini sekali gus menjadikan jumlah kumulatif terkini ialah 7,819 kes.

Ketua Pengarah Kesihatan Datuk Dr Noor Hisham Abdullah berkata daripada 57 kes baharu yang dilaporkan, 10 adalah kes import yang mendapat jangkitan di luar negara.

“Daripada 47 kes penularan tempatan, 43 adalah kes bukan warganegara manakala kes penularan tempatan dalam kalangan warganegara adalah empat kes sahaja,” katanya pada sidang media harian perkembangan COVID-19 di sini hari ini.

Tiada kes kematian dicatatkan hari ini dan jumlah kumulatif yang meninggal dunia kekal pada 115.

Susulan itu, jumlah kes aktif dengan kebolehjangkitan COVID-19 adalah 1,351 dan mereka telah diasingkan serta diberi rawatan.

Dr Noor Hisham berkata 23 kes telah pulih dan dibenarkan discaj hari ini manakala sembilan masih ditempatkan di unit rawatan rapi (ICU) dengan dua daripadanya memerlukan bantuan pernafasan.

Beliau turut menekankan mengenai risiko jangkitan COVID-19 yang meningkat akibat amalan merokok.

“Tabiat merokok telah terbukti mengakibatkan pelbagai jenis penyakit serta boleh melemahkan sistem imuniti manusia sekali gus meningkatkan risiko terhadap jangkitan bakteria dan virus terutama sekali semasa wabak COVID-19.

“Pertubuhan Kesihatan Sedunia (WHO), melalui kenyataannya pada 27 Mei lepas dan disokong dengan beberapa kajian luar negara, mendapati golongan perokok adalah berisiko tinggi untuk mendapat komplikasi yang lebih teruk jika dijangkiti COVID-19.

”Ini kerana ia adalah penyakit berjangkit yang menyerang terutamanya paru-paru. Merokok merosakkan fungsi paru-paru,” katanya.

Sempena Hari Tanpa Tembakau yang diraikan pada 31 Mei setiap tahun, Dr Noor Hisham berkata sambutan di Malaysia pada tahun ini adalah bertemakan ‘Generasi Muda Mesti Dilindungi.’

Justeru itu, selain generasi muda, Kementerian Kesihatan menyeru semua peringkat dan lapisan masyarakat menghindarkan diri daripada amalan merokok kerana dengan berhenti merokok mereka akan lebih sihat, katanya.

Beliau berkata tembakau membunuh lebih 8 juta orang di seluruh dunia setiap tahun dan daripada jumlah itu, lebih 7 juta kematian adalah disebabkan penggunaan tembakau secara langsung dengan kira-kira 1.2 juta adalah bukan perokok yang terdedah kepada asap rokok terpakai. — BERNAMA


PEMILIHAN RAJA-RAJA MELAYU SEBAGAI PENGERUSI MKI LANGKAH TEPAT, ELAK ISLAM DIPOLITIKKAN

KUALA LUMPUR: Langkah memilih Raja atau Sultan sebagai Pengerusi Majlis Kebangsaan Bagi Hal Ehwal Agama Islam (MKI) adalah tepat bagi mengelak agama Islam daripada terus dipolitikkan di negara ini.

Timbalan Pengerusi Jawatankuasa Tertinggi Majlis Raja-Raja Hal Ehwal Islam Datuk Dr Afifi al-Akiti berkata ini kerana agama Islam terletak di bawah bidang kuasa dan budi bicara Raja-Raja Pemerintah dan dilihat lebih bertepatan untuk MKI dipengerusikan oleh seorang Raja Pemerintah.

“Maksudnya di sini, kita tidak mahu agama Islam di ‘parti politikkan’ sebab tiap-tiap parti politik yang ada di Malaysia memang ada ijtihad atau ada pandangan mereka sendiri tentang apa polisi yang seharusnya dibuat.

“Jadi, di sinilah pentingnya Raja dalam memainkan peranannya agar unsur parti politik itu tidak masuk dalam bab-bab pengurusan agama Islam,” katanya ketika dihubungi Bernama hari ini.

Beliau juga memberi contoh mengenai kebanyakan negeri beraja seperti Johor, Perak dan Selangor yang tidak membenarkan ahli-ahli politik masuk ke masjid untuk berceramah selain tidak boleh menggunakan platform khutbah Jumaat atau mimbar masjid untuk mengeluarkan kenyataan tentang polisi atau siasah.

“Kita harus ingat agama Islam adalah agama untuk semua dan bukan hanya untuk golongan tertentu. Ini adalah antara saranan dan maqasid di sebalik kenapa ada pembaharuan yang terbaharu ini,” katanya.

Pada Mesyuarat Majlis Raja-Raja yang ke-258 baru-baru ini, Sultan Selangor Sultan Sharafuddin Idris Shah dipilih sebagai Pengerusi MKI untuk tempoh dua tahun.

Sebelum ini, secara amalannya jawatan itu disandang Perdana Menteri bermula dengan Almarhum Tunku Abdul Rahman Putra AlHaj.

Namun, Mesyuarat Majlis Raja-Raja ke-258 baru-baru ini, telah membuat ketetapan bahawa seorang daripada Raja Pemerintah wajar memenuhi peranan dan tanggungjawab Pengerusi MKI selama dua tahun.

Sementara Perdana Menteri pula dilantik sebagai timbalan pengerusi selaras dengan perakuan Jawatankuasa Tertinggi Hal Ehwal Islam Peringkat Persekutuan itu.

Afifi yang juga Felo Pusat Pengajian Islam Universiti Oxford, United Kingdom berkata keputusan itu juga merupakan peluang untuk melakukan perubahan, penambahbaikan dan penstrukturan semula agama Islam di peringkat persekutuan.

Beliau berkata perakuan jawatankuasa itu telah dirunding oleh Duli-Duli Yang Maha Mulia Raja-Raja Melayu dengan Kerajaan Persekutuan dan telah mencapai persefahaman dan kata sepakat.

“Jadi, adalah lebih bertepatan untuk MKI dipengerusikan oleh seorang Raja Pemerintah.

“Perakuan Jawatankuasa Tertinggi telah menyembahkan kepada Duli-Duli Tuanku tentang pentingnya untuk melakukan pembaharuan struktur institusi agama Islam di negara kita, seperti sudah sampai masanya untuk seorang Raja Pemerintah menerajui MKI ini,” katanya.–AlHijrah Online


MALAYSIA EDAR SATU JUTA AL-QURAN SEBAGAI TINDAK BALAS INSIDEN BAKAR AL-QURAN DI SWEDEN

PUTRAJAYA: Malaysia akan mengeluarkan satu juta al-Quran untuk diedarkan segera di seluruh dunia sebagai tindakan balas terhadap insiden membakar naskah Al-Quran di Sweden, kata Perdana Menteri Datuk Seri Anwar Ibrahim.

Menegaskan bahawa Malaysia mengutuk sekeras-kerasnya tindakan ahli politik pelampau kanan Sweden-Denmark, Rasmus Paludan membakar naskhah al-Quran di Sweden baru-baru ini, Anwar berkata  ikhtiar yang akan dilaksanakan Yayasan Restu itu adalah cara paling berfaedah untuk menjawab kebiadaban yang dilakukan terhadap kitab suci itu.

“Saya setuju supaya cara paling berfaedah menjawab semua kerja-kerja gila dan biadab (membakar al-Quran) ini ialah untuk teruskan usaha yang telah dimulakan dan bertekad dalam masa singkat untuk cetak dan edar satu juta al-Quran ke seluruh dunia.

“(Ia akan) disusuli dengan beberapa program ke arah penghayatan dan pemahaman al-Quran dengan mesej dengan risalah jelas,” katanya ketika ditemui pemberita selepas menghadiri Festival Kesenian  al-Quran Sejagat Restu di sini hari ini.

Yayasan Restu terkenal dengan penghasilan mushaf al-Quran dan penerbitan berkaitan al-Quran dengan reka bentuk eksklusif.

Anwar berkata tindakan mengedarkan naskah al-Quran itu juga akan dirujuk dengan negara-negara Islam lain untuk penyelarasan.

Paludan, ketua parti pelampau kanan Denmark Stram Kurs, dibenarkan membakar Al-Quran pada Sabtu lepas di luar Kedutaan Turkiye di Stockholm dan insiden itu mencetuskan kemarahan dunia Islam.

Terdahulu, Anwar meluangkan masa kira-kira 30 minit melawat kilang percetakan al-Quran kedua paling besar di dunia yang terletak di Nasyrul Quran di sini.

Beliau turut menyampaikan sumbangan kerajaan berjumlah RM2 juta kepada Nasyrul Quran. — AlHijrah Online


EMPAT HOSPITAL DI GAZA LUMPUH

GAZA: Kementerian Kesihatan Gaza mengesahkan empat hospital di wilayah itu yang dikepung, lumpuh ekoran menjadi sasaran langsung serangan udara Israel, lapor agensi berita Jordan (Petra).

Empat hospital itu adalah Beit Hanoun, Al-Durra, Al-Karama dan Hospital Antarabangsa Al-Oyoun.

“Hospital itu menampung jumlah pesakit yang tinggi iaitu pada kadar 150 peratus, dengan ada dalam kalangan pesakit yang terpaksa tidur di atas lantai dan koridor.

“Tiada stok ubat, barangan perubatan dan bahan api di hospital,” menurut kementerian itu dalam satu kenyataan.

Kementerian itu berkata hospital tidak lagi mempunyai keupayaan perubatan dan bahan api, dan sebarang kelewatan dalam penghantaran bekalan perubatan ke hospital di Semenanjung Gaza akan menyebabkan lebih ramai pesakit yang cedera meninggal dunia.

Kementerian itu menggesa komuniti antarabangsa dan kumpulan kemanusiaan supaya menyegerakan kemasukan barangan perubatan kecemasan ke hospital di Semenanjung Gaza.

Ia juga menggesa pihak berkuasa berkaitan supaya melindungi pasukan perubatan, hospital, ambulans dan tempat perlindungan penduduk yang dipaksa oleh penceroboh Israel meninggalkan rumah mereka, menurut Petra.

Lebih 3,785 warga Palestin terbunuh manakala lebih 12,000 cedera dalam serangan udara Israel di Semenanjung Gaza sejak 7 Okt.–AlHijrah Online


AQIQAHLOKA BUKAN SEKADAR TAWAR PERKHIDMATAN AQIQAH

KUALA LUMPUR: Ramai mengenali Aqiqahloka Sendirian Berhad (Aqiqahloka) sebagai syarikat yang menawarkan perkhidmatan aqiqah di kota suci Makkah.

Namun syarikat yang semakin berkembang itu sebenarnya turut menawarkan perkhidmatan lain seperti korban, sedekah, badal haji dan badal umrah.

Pengasas syarikat, Muhammad Saufi Kamaludin berkata perkhidmatan berkualiti dan sokongan pelanggan membuatkan syarikat itu dengan cepat menjadi jenama yang dipercayai dalam industri.

“Bukan mudah membina kepercayaan pelanggan kerana ramai yang ragu-ragu dengan perkhidmatan yang ditawarkan di luar negara.

“Bagi mengatasi perkara itu, saya menyediakan video dan gambar kepada pelanggan selepas pelaksanaan ibadah. Jika pelanggan tidak menerima apa yang mereka bayar, wang mereka akan dikembalikan,” katanya.

Tahun lalu, Aqiqahloka memenangi Anugerah Muslimpreneur Dunia untuk “Jenama Paling Dipercayai” yang memberi impak positif kepada kredibiliti dan kepercayaan pelanggan syarikat.

Sebagai penghargaan terhadap sokongan pelanggan, Aqiqahloka turut menjalankan program khidmat masyarakat dengan menawarkan siri kursus umrah dalam talian secara percuma dengan lebih 20,000 jemaah telah mendapat manfaat. – AlHijrah Online


VIRUS POLIO: KKM BINCANG DENGAN WHO, UNICEF

IPOH: Kerajaan melalui Kementerian Kesihatan akan mengadakan perbincangan dengan Pertubuhan Kesihatan Sedunia (WHO) dan Tabung Kanak-Kanak Pertubuhan Bangsa-Bangsa Bersatu (UNICEF) mengenai pemberian vaksin untuk polio minggu hadapan.

Timbalan Menteri Kesihatan, Dr Lee Boon Chye berkata, perbincangan tersebut meliputi pemberian vaksin dalam kalangan kanak-kanak warga asing dan yang tidak mempunyai dokumen sah di negara ini.

Menurutnya, perbincangan mengenai pembiayaan kos akan turut dibuat bersama-sama kedua-dua agensi itu dan kerajaan Filipina bagi memastikan suntikan tersebut dapat diberikan kepada bukan warganegara Malaysia.

“Masalah sekarang adalah warga asing atau mereka yang tiada dokumen, kadar vaksinasi mereka kurang daripada 70 peratus dan ini akan menjadi risiko di mana penularan penyakit boleh berlaku dalam kalangan kanak-kanak yang tidak ada imunisasi.

“Kita harap dapat perluaskan vaksinasi untuk meliputi kanak-kanak tanpa dokumen dan warga asing. Kita sedang bincang dengan UNICEF dan kerajaan Filipina supaya kos vaksin lebih rendah dapat disediakan,” katanya kepada pemberita selepas merasmikan Festival Placemaking 2019 di Dewan Konvensyen GRC, Rapat Setia di sini hari ini.

Hadir sama pada majlis itu, Exco Pelancongan, Kesenian dan Kebudayaan Perak, Tan Kar Hing dan Ahli Dewan Undangan Negeri (ADUN) Teja.

Boon Chye berkata, perbincangan pada minggu depan bersama agensi-agensi tersebut juga akan turut meliputi perancangan terperinci terhadap vaksinasi penyakit polio di Sabah.

Sementara itu beliau berkata, kerajaan setakat ini tidak bercadang mewajibkan suntikan vaksin kepada semua rakyat di negara ini.

Menurutnya, ini kerana kadar kesedaran rakyat terhadap kepentingan mendapatkan imunisasi itu telah meningkat.

“Kebelakangan ini setelah kita ada usaha pendidikan dan juga usaha memberi penerangan kepada ibu bapa yang mungkin tidak berapa selesa dengan vaksinasi menyebabkan kadar individu yang mendapatkan suntikan vaksin meningkat lebih 95 peratus.

“Untuk itu tidak ada keperluan untuk kita mewajibkan vaksin. Kita boleh guna cara pendidikan dan cara-cara yang lain untuk memastikan kadar vaksin melebihi 95 peratus,” katanya. — SINAR HARIAN


COVID-19: PEMERIKSAAN SARINGAN BOLEH DILAKUKAN DI HOSPITAL ATM

KUALA LUMPUR: Orang awam yang mempunyai simptom dijangkiti COVID-19 boleh membuat pemeriksaan saringan di Hospital Angkatan Tentera Malaysia (ATM), menurut Kementerian Pertahanan.

Dalam satu kenyataan menjawab soalan lazim (FAQ) mengenai Perintah Kawalan Pergerakan, kementerian itu bagaimanapun memaklumkan pemeriksaan pengesahan hanya boleh dilakukan di hospital yang ditetapkan oleh Kementerian Kesihatan Malaysia (KKM).

Kenyataan itu turut memaklumkan segala urusan bantuan kebajikan kepada warga veteran ATM juga akan terus dilaksanakan.

“Semua bantuan kebajikan termasuk di negeri yang dimohon dan memenuhi syarat ditetapkan akan diproses mengikut garis panduan dalam tempoh masa ditetapkan seperti biasa.

“Bantuan kebajikan itu termasuk Bantuan Sara Hidup, Bantuan Peralatan Pesakit, Bantuan Bencana Alam, Kemasukan Ke Universiti Awam/Politeknik dan Bantuan Persekolahan,” menurutnya.

Perintah Kawalan Pergerakan yang diisytihar Perdana Menteri Tan Sri Muhyiddin Yassin pada 16 Mac bertujuan mengekang penularan COVID-19 di negara ini. Perintah itu berkuat kuasa dari 18 hingga 31 Mac di seluruh negara.

Sementara itu, Kementerian Pertahanan memaklumkan kaunter khidmat pelanggan Jabatan Hal Ehwal Veteran (JHEV) ATM di setiap bahagian dan negeri tidak beroperasi sepanjang perintah tersebut.

Selain itu, urusan pencen kepada warga veteran ATM akan berjalan seperti biasa.

Untuk sebarang pertanyaan atau maklumat lanjut orang awam boleh menghubungi talian hotline yang disediakan di 03-2059 8400 atau melayari media sosial rasmi Kementerian Pertahanan dan ATM. — BERNAMA


Larangan guna tulisan Jawi pada produk bukan Islam

KUALA LUMPUR – Dewan Pembangunan Perniagaan Usahawan Malaysia  (MCED) menggesa Kerajaan membawa akta khas ke Parlimen bagi melarang penggunaan tulisan Jawi pada pembungkusan produk bukan Islam.

Presiden MCED, Datuk Nazilah Idris berkata, tulisan Jawi yang disalah
 guna akan mengelirukan pengguna kepada status halal sesuatu produk.

Menurutnya, perkara itu merupakan resolusi yang dicapai menerusi
persidangan yang diadakan dan berharap ia diberi perhatian serius dan
diangkat oleh pihak kerajaan.

“Kami menggesa kerajaan bertindak kerana ia didapati pernah disalah  gunakan. Ia seolah-olah tulisan Jawi itu digunakan menyucikan  kandungan  yang tidak halal dan ini mengelirukan pengguna,” katanya kepada media pada program Persidangan Pemasar Tempatan di Bangunan Risda di Shah Alam hari ini.

Beliau juga berharap suara mereka sebagai pihak ketiga disampaikan kepada pihak Kerajaan dan diambil tindakan.

Program Persidangan Pemasar Tempatan yang menghimpunkan 120 usahawan tempatan itu diadakan bagi menyatukan sebanyak mungkin mini market dan hypermarket dan menghubungkan secara langsung usahawan yang mempunyai  produk kepada platform ini tanpa melalui orang tengah dan mampu diangkat  ke pasaran global.


MURID PEREMPUAN TAHUN EMPAT MAUT DIGILIS LORI TRELER

BUKIT MERTAJAM: Seorang murid perempuan Tahun Empat maut selepas motosikal dinaiki bersama ibunya terlibat dalam kemalangan dengan sebuah lori treler di Jalan Kampung Baru, Alma, di sini hari ini.

Ketua Polis Daerah Seberang Perai Tengah (SPT) ACP Shafee Abd Samad berkata kanak-kanak perempuan berusia 10 tahun yang membonceng motosikal itu meninggal dunia di lokasi kejadian akibat kecederaan parah selepas terlibat dalam kemalangan kira-kira pukul 1.45 tengah hari ini.

Katanya berdasarkan siasatan awal, kemalangan dipercayai berlaku motosikal yang ditunggang ibu kanak-kanak itu hilang kawalan, menyebabkan kedua-dua mereka terjatuh di atas jalan raya.

“Wanita berusia 30-an itu sempat menyelamatkan diri sebaik terjatuh manakala anaknya yang membonceng, digilis oleh lori treler yang datang dari arah sama, dan mangsa disahkan meninggal dunia di tempat kejadian,” katanya dalam kenyataan malam ini.

Beliau berkata mayat kanak-kanak itu dihantar ke Unit Forensik Hospital Bukit Mertajam untuk dibedah siasat, manakala ibunya yang mengalami kecederaan ringan dalam kemalangan dirawat di hospital sama.

Katanya kes disiasat mengikut Seksyen 41(1) Akta Pengangkutan Jalan 1987.–AlHijrah Online


ISU SUNTIKAN VAKSIN: PETUGAS TERLIBAT BERDEPAN TINDAKAN JIKA TERBUKTI BERSALAH

PUTRAJAYA: Badan Bertindak Imunisasi COVID-19 (CITF) tidak akan teragak-agak menamatkan perkhidmatan petugas yang didapati bersalah dalam isu membabitkan suntikan vaksin yang tular di media sosial sebelum ini.

Dalam kenyataan yang dikeluarkan petang ini, CITF memaklumkan badan berkenaan kini bekerjasama rapat dengan Polis Diraja Malaysia (PDRM) dan Angkatan Tentera Malaysia (ATM) dalam menyiasat perkara tersebut.

Kenyataan itu turut menjelaskan tiga kes yang tular di media sosial, masing-masing di PPV Pandu Lalu di Kem Lapangan Terbang Sungai Petani, Kedah, PPV Malaysia International Trade and Exhibition Centre (MITEC) dan PPV Bangi Avenue Convention Centre.

“Kes pertama telah berlaku pada 17 Julai 2021 di PPV pandu lalu di Kem Lapangan Terbang Sungai Petani, Kedah di mana PPV tersebut dikhaskan kepada anggota ATM dan ahli keluarga mereka sahaja. Vaksinasi di PPV tersebut dilaksanakan oleh petugas daripada Rumah Sakit Angkatan Tentera (RSAT) di kem tersebut.”

“Terdapat dua lagi dakwaan mengenai suntikan vaksin kosong. Di PPV Malaysia International Trade and Exhibition Centre (MITEC), kejadian didakwa telah berlaku pada 17 Julai 2021 dan orang awam yang terlibat telah membuat laporan polis.”

“Di PPV Bangi Avenue Convention Centre (BACC), dakwaan mengenai suntikan palsu ini telah dibuat pada 18 Julai 2021 dan laporan polis telah dibuat oleh penyedia perkhidmatan kesihatan (HCO) terbabit.

Menurut CITF, polis kini menjalankan siasatan dan sebarang perkembangan mengenainya akan dimaklumkan oleh pihak berkuasa yang berkenaan.

Prosedur operasi standard (SOP) proses vaksinasi COVID-19 kepada umum memerlukan setiap petugas menunjukkan picagari yang berisi vaksin kepada penerima vaksin sebelum suntikan dilakukan.

Orang ramai juga disarankan untuk melihat picagari tersebut sebelum dan selepas proses vaksinasi bagi menambah keyakinan bahawa dos dan suntikan vaksin telah diberikan seperti yang sepatutnya. – Alhijrah Online


MASZLEE MALIK LETAK JAWATAN

KUALA LUMPUR: Dr Maszlee Malik hari ini mengumumkan peletakan jawatan beliau sebagai Menteri Pendidikan berkuat kuasa esok.

Beliau mengumumkan keputusannya meletak jawatan itu pada sidang media jam 4.30 petang di pejabatnya di Kementerian Pendidikan di Putrajaya.

Maszlee, 45, yang juga Ahli Parlimen Simpang Renggam, meluangkan sebahagian besar masanya pagi ini meninjau keadaan hari pertama sesi persekolahan tahun ini di ibu negara.

Sementara itu, Perdana Menteri, Tun Dr Mahathir Mohamad dalam kenyataannya di Putrajaya mengesahkan menerima peletakan jawatan Maszlee berkuat kuasa esok.

“Saya mengucapkan terima kasih di atas khidmat yang telah beliau berikan selama menjadi anggota Kabinet.

“Pengganti beliau akan saya tentukan dan umumkan sedikit masa lagi,” kata Perdana Menteri. — AlHijrah Online


PROGRAM HIBURAN: ZULKIFLI JUMPA SAIFUDDIN

PUTRAJAYA: Hiburan yang tidak berlebihan, apatah lagi dalam kaedah psikoterapi yang menerapkan elemen agama, adalah pendekatan yang amat baik dalam situasi yang menekan pada masa ini.

Dalam catatan di Facebooknya hari ini, Menteri di Jabatan Perdana Menteri, Datuk Dr Zulkifli Mohamad Albakri berkata, Islam tidak menolak sebarang bentuk hiburan yang tidak bertentangan dengan agama.

Catatan itu dimuatnaiknya sebagai mengulas pertemuan dengan Menteri Komunikasi dan Multimedia, Datuk Saifuddin Abdullah hari ini.

Pertemuan itu bagi berkongsi beberapa buah fikiran dan pandangan berhubung penganjuran program hiburan yang tular kebelakangan ini.

Program berkenaan disifatkan sebahagian rakyat negara ini sebagai ‘patut dibatalkan’.

“Dalam masa yang sama, beberapa isu sensitiviti umat Islam seperti bulan Maulidurrasul yang masih berbaki beberapa hari, perlu diberi pertimbangan sebaiknya.”

Sementara itu, Zulkifli berterima kasih kepada Saifuddin di atas keprihatinan dan komitmennya untuk menghubungi penganjur program hiburan berkenaan, di samping meneliti ruang penambahbaikan yang sesuai.

Beliau turut memahami impak pandemik COVID-19 kepada kru penerbitan dan belakang tabir yang terjejas pendapatan mereka, lebih-lebih lagi yang bekerja sepenuh masa dalam industri itu, malah menawarkan apa-apa bantuan jika diperlukan.

“Jika ada apa-apa yang boleh kami (agensi-agensi agama di peringkat Persekutuan) hulurkan bantuan, saya amat berbesar hati.”

Sejak Mac hingga kini, RM360 juta telah disalurkan kepada 10 kelompok sasar di seluruh negara, yang terjejas berikutan impak penularan pandemik COVID-19.

Dalam pada itu, Zulkifli turut menguar-uarkan bahawa agensi yang dinaunginya, TV AlHijrah turut menyediakan pelbagai bentuk hiburan alternatif sepanjang penghujung bulan Maulidurrasul ini. TV AlHijrah boleh ditonton di Facebook, Saluran 114 Astro, Unifi TV & MyFreeview – AlHijrah Online / Faez Baderolhesam.


KUMPULAN PERTAMA NGO MALAYSIA KE AFGHANISTAN TIBA DI KABUL

KABUL: Enam sukarelawan Misi Kecemasan ke Afghanistan selamat tiba di Lapangan Terbang Antarabangsa Kabul di sini jam 4.30 petang waktu tempatan (8 malam Malaysia) semalam.

Misi anjuran Global Peace Mission (GPM) Malaysia dengan kerjasama Muslim Volunteer Malaysia (MVM) menjadi kumpulan pertubuhan bukan kerajaan (NGO) pertama dari Malaysia tiba di Afghanistan selepas pertukaran kerajaan di negara bergolak itu.

Kumpulan enam sukarelawan NGO Malaysia itu diketuai Azlan Muhammad Sharif dari GPM tiba di Kabul dari Islamabad melalui jalan udara.

Mereka dijadual berada di negara bergolak itu selama dua minggu bagi menilai keperluan mendesak di Afghanistan yang dilaporkan berdepan krisis kemanusiaan dan ekonomi selepas Kabul dikuasai Taliban pada pertengahan bulan lalu.

Menteri Luar, Datuk Saifuddin Abdullah sebelum ini dilaporkan berkata enam sukarelawan misi perolehan fakta (fact finding mission) GPM digerakkan bagi menilai keperluan kemanusiaan di Afghanistan.

Setakat ini, Malaysia belum menyatakan pendirian rasmi terhadap kedudukan pentadbiran kerajaan sementara Afghanistan diketuai Mullah Mohammad Hasan Akhund.

Amerika Syarikat (AS) sebelum ini mengundurkan sepenuhnya tenteranya pada 11 September lalu selepas 20 tahun berada di negara bergolak itu dan berperang dengan kumpulan Taliban dalam kempen “War on Terror” pasca insiden serangan ke atas bangunan World Trade Center pada 11 September 2001.

Pertubuhan Bangsa-Bangsa Bersatu (PBB) sebelum ini dilaporkan berkata Afghanistan berdepan krisis kemanusiaan yang meruncing dengan 18.4 juta rakyatnya memerlukan bantuan kecemasan segera.

Empat puluh peratus daripada 40 juta populasi keseluruhan Afghanistan dilaporkan tidak cukup makan dan keadaan diburukkan lagi dengan krisis ekonomi akibat pembekuan aset dan bantuan dana kepada Afghanistan dari luar negara.

Dunia kini memerhatikan bagaimana Taliban yang kembali berkuasa di Afghanistan selepas era pemerintahan pertamanya pada 1996 hingga 2001 memerintah, khususnya dalam isu keterbukaan dan hak wanita di negara itu. — AlHijrah Online


DUA MAUT, TIGA PARAH DALAM KEMALANGAN BABITKAN BAS DAN KERETA

SEREMBAN: Dua maut dan tujuh penumpang bas cedera parah akibat kemalangan melibatkan sebuah bas dan sebuah kereta di Kilometer 285.5, Lebuhraya Utara-Selatan, arah utara pagi tadi.

Ketua Balai Jabatan Bomba dan Penyelamat Nilai, Komander Operasi Bakarya Mohd Salleh berkata Pusat Gerakan Operasi (PGO) negeri menerima panggilan kecemasan kira-kira 5 pagi tadi.

Memaklumkan perkembangan terkini insiden itu, katanya jumlah mangsa terlibat yang menaiki bas tersebut adalah 22 individu termasuk dua yang maut iaitu pemandu bas (lelaki) dan penumpang wanita warga Indonesia.

“13 mangsa (penumpang) lain cedera ringan dan dibawa ke unit Kecemasan Hospital Tuanku Ja’afar (HTJ), di sini,” katanya dalam kenyataan di sini hari ini.

Bakarya berkata mangsa yang menaiki kereta pula terdiri daripada seorang lelaki dan seorang perempuan mengalami kecederaan dan menerima rawatan di hospital.–AlHijrah Online


KERAJAAN PERPADUAN TIDAK PELUK TUBUH, CUBA SEDAYA UPAYA TANGANI ISU BERAS – PM

KUALA LUMPUR: Perdana Menteri Datuk Seri Anwar Ibrahim memberi jaminan kerajaan tidak berpeluk tubuh, sebaliknya akan bergerak dengan segenap akal dan bertiwikrama (berusaha sedaya upaya) untuk meringankan beban rakyat yang terkesan dengan kenaikan harga beras global ketika ini.

Perdana Menteri berkata ini termasuk menerusi beberapa langkah intervensi diumumkan Menteri Pertanian dan Keterjaminan Makanan Datuk Seri Mohamad Sabu hari ini, bagi meredakan kebimbangan rakyat berhubung kenaikan harga beras putih import (BPI) dan peningkatan permintaan terhadap beras putih tempatan (BPT) di pasaran.

“Saya telah mengadakan pertemuan dengan YB (Yang Berhormat) Menteri Pertanian dan Keterjaminan Makanan Datuk Seri Mohamad Sabu di pejabat saya bagi berbincang dan mendapatkan penyelesaian berhubung situasi beras negara.

“Diharap langkah ini akan dapat membantu meringankan beban yang dihadapi. Insya-Allah,” katanya menerusi hantaran di Facebook beliau hari ini.

Anwar yang juga Menteri Kewangan berkata Kerajaan Perpaduan prihatin akan isu semasa khususnya apabila rakyat ingin mendapatkan jaminan bekalan BPT dan harga BPI.

“Kendatipun, saya amat peka dan mendengar segala keluh kesah yang dibangkitkan rakyat ekoran kenaikan harga BPI di pasaran ekoran kenaikan harga beras global,” kata beliau.

Menurut Anwar fenomena kenaikan harga beras bukan hanya berlaku di Malaysia malah melibatkan negara serantau susulan tindakan 19 negara yang mengehadkan eksport beras untuk memberi keutamaan kepada rakyat sendiri.

Terdahulu, Mohamad dalam sidang media khas berkata Perdana Menteri bersetuju empat langkah intervensi tambahan dilaksanakan bagi menangani isu bekalan beras dalam negara.

Antara langkah itu adalah mengarahkan Lembaga Pemasaran Pertanian Persekutuan (FAMA) meningkatkan pengedaran beras putih tempatan ke kawasan luar bandar termasuk di kedai-kedai runcit, dengan kerajaan akan menyalurkan kos pengangkutan kepada FAMA.

Bagi Sabah dan Sarawak, Mohamad berkata kerajaan bersetuju memberikan subsidi RM950 setiap tan metrik bagi beras putih import (BPI) mulai 5 Okt, dengan langkah itu membolehkan BPI diperoleh dengan harga runcit RM31 bagi setiap 10 kilogram. — AlHijrah Online


KABINET SETUJU PINDA PERLEMBAGAAN PERSEKUTUAN BERKAITAN KERAKYATAN ANAK LAHIR DI LUAR NEGARA

PUTRAJAYA: Jemaah Menteri semalam bersetuju dengan cadangan pindaan terhadap Perlembagaan Persekutuan bagi membolehkan anak yang dilahirkan di luar negara oleh ibu warganegara Malaysia yang berkahwin dengan warga asing mendapat kerakyatan negara ini.

Perkara itu dikongsikan dalam satu kenyataan bersama hari ini oleh Menteri Dalam Negeri Datuk Seri Saifuddin Nasution Ismail dan Menteri di Jabatan Perdana Menteri (Undang-Undang dan Reformasi Institusi) Datuk Seri Azalina Othman Said, yang berkata Rang Undang-Undang Perlembagaan (Pindaan) 2023 itu dijangka dibentangkan dalam persidangan Parlimen kali ini setelah memenuhi kehendak undang-undang.

Mereka berkata pindaan terhadap Perlembagaan Persekutuan itu melibatkan seksyen 1(1)(d) dan seksyen 1(1)(e) Bahagian I dalam Jadual Kedua serta Seksyen 1(b) dan Seksyen 1 (c) Bahagian II dalam jadual sama.

“Cadangan pindaan kepada Perlembagaan Persekutuan mengenai perkara ini adalah untuk menggantikan perkataan ‘bapanya’ dalam Bahagian I dan Bahagian II Jadual Kedua dengan perkataan ‘sekurang-kurangnya seorang daripada ibu bapanya’ bagi membolehkan ibu warganegara Malaysia mendapat hak seadilnya menurut Perlembagaan Persekutuan.

“Bagaimanapun pindaan yang lain berkaitan kewarganegaraan terutamanya Bahagian III akan dikaji dengan lebih terperinci oleh jawatankuasa yang ditubuhkan di bawah Kementerian Dalam Negeri (KDN) dan akan dibentangkan kepada Jemaah Menteri setelah cadangan pindaan itu dimuktamadkan dengan mengambil kira libat urus dengan semua pihak yang berkepentingan,” menurut kenyataan itu.

Kedua-dua menteri turut berkata perkara berkenaan sejajar dengan komitmen Kerajaan Perpaduan untuk mengiktiraf kesamarataan wanita dan lelaki, menyingkirkan diskriminasi terhadap wanita di Malaysia, selain mengatasi kelemahan peruntukan kewarganegaraan yang timbul, dan menyelesaikan lambakan kes tertunggak bagi wanita yang terkesan yang memohon kewarganegaraan anak mereka.

“Kesan daripada keputusan  ini adalah anak yang lahir di luar negara sebelum atau selepas Hari Malaysia yang mana sekurang-kurangnya seorang daripada ibu bapanya adalah warganegara Malaysia, berhak mendapat kewarganegaraan melalui kuat kuasa undang Fasal (1) Perkara 14 Perlembagaan Persekutuan,” katanya.

Sementara itu, kenyataan itu turut menyebut Bahagian Hal Ehwal Undang-Undang Jabatan Perdana Menteri dan KDN mengucapkan ribuan terima kasih kepada Kerajaan Perpaduan pimpinan Perdana Menteri Datuk Seri Anwar Ibrahim serta barisan Kabinet kerana merealisasikan komitmen negara terhadap kesaksamaan jantina dan memenuhi hak terhadap kanak-kanak. –AlHijrah Online


LELAKI ADA 32 REKOD TRAFIK DITAHAN BANTU SIASATAN VIDEO TULAR AKSI BAHAYA

IPOH: Polis telah menahan pemandu kereta Mercedes-Benz berusia 37 tahun malam tadi bagi membantu siasatan berkaitan video memaparkan tiga kanak-kanak melakukan aksi berbahaya dengan mengeluarkan kepala ketika kereta sedang bergerak.

Ketua Polis Perak, Datuk Mior Faridalthrash Wahid berkata, lelaki terbabit yang mempunyai 32 rekod kesalahan trafik ditahan pukul 9.30 malam di Sunway City, Ipoh.

“Kita telah kenal pasti tuan punya kereta tersebut dan pihak polis telah menahan lelaki itu yang juga bapa kepada kanak-kanak terbabit untuk siasatan lanjut.

“Pada saya tindakan bapa ini tidak bertanggungjawab lah, membenarkan anak-anak dia keluarkan kepala dari kereta dengan kereta sedang bergerak laju. Jadi kita akan mengambil tindakan tegas,” katanya.

Beliau berkata demikian kepada media selepas Perhimpunan Peringatan Hari Polis Ke-215 Tahun 2022 PDRM Kontinjen Perak di Markas Briged Utara, Pasukan Gerakan Am, Ulu Kinta, Ipoh, pagi tadi.

Menurut Mior Faridalathrash, lelaki terbabit yang bekerja sebagai ejen insurans direman dua hari bermula hari ini sehingga esok.

Katanya, tiga kanak-kanak tersebut yang berumur empat, tujuh dan lapan tahun juga akan dipangggil bagi dirakam percakapan untuk tujuan siasatan.

Ujar beliau, sebaik selesai kertas siasatan akan dirujuk kepada pejabat Timbalan Pendakwa Raya untuk menuduh lelaki terbabit.

Semalam, tular rakaman video berdurasi seminit dua saat itu di laman Facebook Info Roadblock yang menunjukkan tiga kanak-kanak melakukan aksi berbahaya dengan mengeluarkan kepala ketika kenderaan itu bergerak di jalan raya

Susulan itu, Ibu Pejabat Polis Daerah (IPD) Ipoh telah menerima satu laporan polis berhubung kejadian.- AlHijrah Online / Hamimah Hamid


KASARI BAYI: JKM TUTUP OPERASI TASKA TIDAK BERLESEN SERTA-MERTA

JOHOR BAHRU: Jabatan Kebajikan Masyarakat (JKM) telah menutup serta-merta operasi sebuah taska yang dipercayai terlibat dalam kes mengasari dua bayi di Mutiara Rini, Skudai, selepas disahkan tidak mempunyai lesen untuk beroperasi.

Pengerusi Jawatankuasa Pembangunan Wanita, Keluarga dan Masyarakat negeri Khairin-Nisa Ismail @ Md On berkata cawangan taska itu di Jalan Abd Samad dan Gelang Patah juga ditutup.

Beliau yang meninjau taska berkenaan pagi tadi, turut bertemu pengusaha taska dan mendapatkan penjelasan lanjut mengenai perkara itu.

“Saya dapati taska berkenaan masih belum mendapatkan lesen daripada JKM kerana belum mendapatkan kebenaran daripada pihak berkuasa tempatan, Jabatan Kesihatan Negeri Johor dan bomba.

“Kalau belum dapat kebenaran daripada ketiga-tiga pihak ini, JKM memang tidak boleh keluarkan lesen. Sebelum ini pun kita dah nasihat supaya tidak beroperasi tanpa lesen tapi pengusaha berdegil dan tetap beroperasi juga.

“Justeru, ketiga-tiga rangkaian taska berkenaan dilak serta-merta oleh JKM negeri di bawah Seksyen 20a Akta Taman Asuhan Kanak-Kanak 1984,” katanya ketika dihubungi.

Sabit kesalahan, pengusaha boleh didenda RM10,000 atau penjara tidak lebih dua tahun atau kedua-duanya sekali.

Khairin-Nisa berkata pengusaha dipercayai telah memohon lesen awal tahun ini dan telah beroperasi secara haram selama tiga hingga empat bulan ini.

Beliau turut menasihatkan ibu bapa supaya menyemak sendiri dengan JKM sama ada sesebuah taska mempunyai lesen atau tidak.

Terdahulu, tular dua video menunjukkan pengasuh di sebuah taska mengasari bayi dan susulan itu, seorang wanita dipercayai pengasuh terbabit direman selama empat hari mulai hari ini.–AlHijrah Online


TIGA TERMASUK DUA WARGA EMAS DITAHAN BANTU SIASATAN KES GADUH

BALIK PULAU: Polis menahan tiga lelaki termasuk dua orang warga emas bagi membantu siasatan berhubung kes pergaduhan membabitkan pelanggan dan penghantar makanan yang berlaku di hadapan sebuah restoran di Persiaran Bayan Indah, Bayan Lepas di sini semalam, yang video kejadian itu turut tular di media sosial.

Timbalan Ketua Polis Daerah Barat Daya DSP Jafri Md Zain berkata kejadian pergaduhan itu dipercayai berlaku kira-kira 2 petang dan pihak polis menerima laporan berhubung kejadian itu, daripada seorang lelaki berusia 66 tahun, iaitu kira-kira setengah jam selepas insiden tersebut.

“Menurut lelaki warga emas itu, pergaduhan tersebut melibatkan dia dan rakannya berusia 68 tahun dengan seorang penghantar makanan di hadapan restoran tersebut, kejadian terbabit menyebabkan mereka mengalami kecederaan di kepala serta badan,” katanya dalam kenyataan malam ini.

Jafri berkata pihaknya turut menerima laporan polis daripada penghantar makanan itu pada 9 malam tadi dan polis kini sedang menjalankan siasatan lanjut, bagi mengenal pasti punca sebenar kejadian tersebut.

Beliau berkata susulan kejadian itu, polis menahan tiga lelaki berusia 44 hingga 68 tahun bagi membantu siasatan dan kes tersebut disiasat menurut 324 Kanun Keseksaan.

“Pihak polis menasihatkan orang ramai agar tidak membuat sebarang spekulasi berkaitan kes itu, sehingga boleh menjejaskan siasatan polis,” katanya.–AlHijrah Online


Kabinet setuju serah tanah di Taman Tugu kepada AWAN

PUTRAJAYA – Kabinet hari ini
bersetuju menyerahkan tanah seluas 26.4 hektar di Taman Tugu bernilai kira-kira
RM1.87 bilion kepada Amanah Warisan Negara (AWAN) untuk dilindungi sebagai
kawasan hijau, kata Menteri Wilayah Persekutuan Khalid Abdul Samad.

Katanya kawasan itu akan
diwartakan sebagai taman hutan hujan serta bertujuan untuk mengekalkan
kedudukan Taman Tugu sebagai satu kawasan hutan tropika yang tidak akan berubah
statusnya.

“AWAN adalah badan khas
ditubuhkan untuk mengurus Taman Tugu dan tanah itu bila diserahkan kepada AWAN,
maka ia akan diletakkan syarat nyata bahawa ia tidak boleh dibangunkan,
diniagakan, dicagarkan dan ia akan diwartakan sebagai kawasan hutan
tropika,” katanya.

Beliau berkata demikian kepada
pemberita selepas Majlis Perhimpunan bersama warga Kementerian Wilayah
Persekutuan, di sini hari ini.

AWAN adalah badan yang ditubuhkan
hasil kerjasama Kementerian Wilayah Persekutuan, Khazanah Nasional dan Dewan
Bandaraya Kuala Lumpur (DBKL).

Khalid berkata pemulihan kawasan
hutan berkenaan akan dilakukan sebelum diserahkan kepada AWAN yang akan
bertanggungjawab untuk menjaga kawasan tersebut.

“Ini adalah satu bukti
kerajaan Pakatan Harapan komited kepada persoalan penjagaan alam sekitar dan
kawasan hutan serta hijau,” katanya.

Khalid berkata kira-kira 13.6 hektar berhampiran Taman Tugu juga sedang diusahakan sebagai kawasan hijau, dan ia akan menjadikan jumlahnya 40 hektar. – Sinar Harian


‘AIR TERJUN’ ROSAKKAN ENAM KENDERAAN DI SEPANG

SEPANG: Sebuah tangki air berketinggian 18.3 meter (60 kaki) di sebuah blok apartment di Taman Mas di sini pecah sehingga mengakibatkan enam kenderaan rosak teruk.

Ketua Polis Daerah Sepang ACP Wan Kamarul Azran Wan Yusof berkata serpihan tangki air yang jatuh telah menimpa kenderaan di bawah blok apartment terbabit.

Kejadian itu bagaimanapun, tidak melibatkan kemalangan jiwa, sebaliknya hanya kerosakan harta benda dan mangsa terlibat diminta membuat laporan polis bagi tuntutan insurans, katanya.

“Bantuan lori air bersih dihantar Pengurusan Air Selangor Sdn Bhd (Air Selangor) untuk bekalan air bersih kepada 172 rumah yang terjejas,” katanya dalam kenyataan tengah malam tadi.

Semalam, tular di media sosial kejadian ‘air terjun’ akibat tangki air pecah di sebuah pangsapuri di taman berkenaan.

Video berdurasi hampir empat minit itu turut menunjukkan beberapa kenderaan yang diletakkan di perkarangan bangunan terkena curahan air deras dari tangki pecah itu.-AlHijrah Online


PENDUDUK KAMPUNG TIAN KETAKUTAN EKORAN SERANGAN MONYET

SIBU: Penduduk Kampung Tian dalam daerah Matu, kira-kira 115 km ke barat dari sini, berada dalam ketakutan sejak dua minggu lepas setelah lapan daripada mereka mendakwa diserang dan digigit sekumpulan monyet ketika sedang tidur di rumah mereka.

Penghulu kampung itu, Saleh Napi berkata maklumat yang diperoleh daripada penduduk yang menjadi mangsa serangan menunjukkan kumpulan primat itu memasuki kediaman penduduk menerusi tingkap rumah yang tidak ditutup rapat.

“Tidak diketahui apa punca monyet-monyet ini bertindak agresif dan menyerang penduduk kampung terlibat yang berusia dalam lingkungan 40-an hingga 80-an. Mereka mengalami luka di beberapa bahagian badan,” katanya ketika dihubungi Bernama.

Beliau berkata kesemua mangsa telah mendapat rawatan di klinik kesihatan kampung itu dan setakat ini kecederaan yang dialami mereka dikatakan tidak serius.

Menurutnya, memang terdapat monyet-monyet kelihatan berkeliaran di kawasan kampung itu sebelum kejadian, namun kumpulan haiwan itu melarikan diri dan bersembunyi apabila terserempak dengan penduduk kampung.

Saleh berkata ekoran insiden itu penduduk kampung mengambil langkah berjaga-jaga dengan ada dalam kalangan mereka memasang perangkap di kawasan strategik yang berhasil menangkap seekor monyet.

Katanya, kejadian itu turut dilaporkan kepada Perbadanan Perhutanan Sarawak (SFC) yang telah bertindak menghantar satu pasukan untuk memasang perangkap.

“Kita juga telah melaporkan kejadian itu kepada pihak polis, Angkatan Pertahanan Awam Malaysia (APM) dan Jabatan Sukarelawan Malaysia (RELA) bagi mendapatkan bantuan,” tambahnya.–AlHijrah Online